title: Annibale Ninchi

text: Ninchin teatteriura alkoi jo nuorena. Hän esitti pääosia vuosikymmenten ajan lukuisilla näyttämöillä. Parhaiten hänet tunnetaan klassisten näytelmien ja Gabriele D’Annunzion teosten mahtavaäänisenä tulkitsijana. Ninchi toimi myös näytelmäkirjailijana ja elokuvanäyttelijänä. Hänen elokuvistaan huomattavimpia ovat "Scipio Africanus, Afrikan valloittaja" (1937) ja Federico Fellinin "Ihana elämä" (1960). Näyttelijän muistelmat "Annibale Ninchi racconta..." ilmestyivät vuonna 1946.


title: Monica Z

text: Monica Z on ruotsalainen elämäkertaelokuva, joka perustuu väljästi jazzlaulaja Monica Zetterlundin elämänvaiheisiin. Vuonna 2013 ensi-iltansa saaneen draamaelokuvan on ohjannut tanskalainen Per Fly. Pääosaa esittää Edda Magnason, joka esittää itse myös elokuvassa kuultavat laulut.


title: Monica Z

text: Elokuva kertoo Zetterlundin uran nousuvaiheesta 1960-luvulla rakkaus- ja perheongelmineen. Monica Zetterlund etenee kotikaupunkinsa Hagforsin puhelinkeskuksen hoitajasta Bill Evansin kanssa yhteistyötä tekeväksi jazztähdeksi New Yorkissa. Tarina päättyy vuoden 1974 avioliittoon basisti  Sture Åkerbergin kanssa.


title: Monica Z

text: Elokuvan kuvauspaikkakuntia olivat Trollhättan, Nossebro, Tukholma ja New York.


title: Monica Z

text: Elokuvassa kuultavat kappaleet julkaistiin myös albumina. Sen on tuottanut Peter Nordahl, joka myös sovitti musiikin ja johti orkesteria.


title: Monica Z

text: "Monica Z" sai ensi-iltansa 10. elokuuta 2013 ja nousi sen vuoden neljänneksi katsotuimmaksi teatterielokuvaksi Ruotsissa. Se sai hyvät arvostelut, mutta Zetterlundin sukulaiset ja tuttavat kritisoivat muun muassa laulajan isän Bengtin hahmoa, joka oli tehty todellista synkemmäksi. Käsikirjoittaja Peter Birro vastasi, ettei halunnut tehdä tarkkaa dokumenttia vaan dramatisoida tärkeitä ja vaikeita asioita Monica Zetterlundin elämässä, joista yksi oli suhde isään.


title: Monica Z

text: Elokuva sai eniten ehdokkuuksia vuoden 2014 Guldbagge-palkintogaalan eri sarjoihin, kaikkiaan yksitoista. Se tuotti tekijöilleen palkinnot parhaasta ohjauksesta (Per Fly), parhaasta naispääosasta (Edda Magnason) ja parhaasta miessivuosasta (Sverrir Gudnason).


title: Monica Z

text: Suomessa "Monica Z" sai teatteriensi-iltansa Cinema Mondon maahantuomana ilman suomalaisia käännöstekstejä Helsingin Bio Engelissä ja Kauniaisten Bio Granissa 8. joulukuuta 2013.


title: Ubaldo Arata

text: Ubaldo Arata (23. maaliskuuta 1895 Ovada – 7. joulukuuta 1947 Rooma) oli italialainen elokuvaaja.


title: Ubaldo Arata

text: Aratan ura alkoi kameramiehenä Augusto Geninan elokuvassa "Il principe dell’impossibile" (1918). 1920-luvulla hän työskenteli muun muassa Mario Almiranten, Baldassarre Negronin ja Guido Brignonen kanssa ja oli mukana luomassa voimakkaan ekspressionistista tunnelmaa Mario Camerinin elokuvassa "Rotaie" (1929). Arata kuvasi Italian ensimmäisen äänielokuvan, Gennaro Righellin ohjaaman "La canzone dell’amore" (1930) ja yhdessä Anchise Brizzin kanssa Carmine Gallonen elokuvan "Scipio Africanus, Afrikan valloittaja" (1937). Hänen myöhemmistä elokuvistaan merkittävin on Roberto Rossellinin "Rooma – avoin kaupunki" (1945).


title: Edda Magnason

text: Edda Karin Hjartardóttir Magnason (s. 22. elokuuta 1984 Sjöbo, Ruotsi) on ruotsalainen laulaja-lauluntekijä ja elokuvanäyttelijä. Hän on julkaissut kaksi albumia omalla nimellään, "Edda Magnason" (2010) ja "Goods" (2011). Hän sai parhaan naispääosan Guldbagge-palkinnon roolistaan jazzlaulaja Monica Zetterlundina vuoden 2013 elokuvassa "Monica Z".


title: Edda Magnason

text: Edda Magnasonin isä on islantilainen, ja Edda on viides perheen seitsemästä lapsesta. Hän varttui Skånen Fyledalenissa lähellä Ystadia. Lapsena hän soitti pianoa ja haaveili konserttipianistin urasta. Pian hän alkoi tehdä omia englanninkielisiä lauluja, joita käytettiin vuoden 2002 halpatuotantoelokuvassa "Hot Dog". Eri yhteyksissä Magnason on maininnut musiikillisiksi vaikuttajikseen muun muassa Michael Jacksonin, Supertramp-yhtyeen, Esbjörn Svenssonin, Frank Zappan, Joni Mitchellin, Nina Simonen, Maria Joãon, Maria Kalaniemen, Jussi Björlingin ja Georg Riedelin.


title: Uloshengityksen huippuvirtaus

text: Uloshengityksen huippuvirtaus eli PEF () on suure, joka kertoo, kuinka nopeasti henkilö voi puhaltaa ilman pois sisäänhengityksen jälkeen. Huippuvirtaus mitataan erillisellä mittalaitteella. Tuloksiin vaikuttavat henkilön sukupuoli, pituus ja ikä, jotka huomioidaan mittaustuloksissa. Viitearvot voidaan päätellä valmiiksi tehdyistä taulukoista. Eri alueilla käytetään erilaisia mittareita. Jos tulos jää viitearvon 80 l/min alapuolelle, voidaan todeta keuhkoahtauma.


title: Uloshengityksen huippuvirtaus

text: Uloshengityksen huippuvirtauksen merkittävä vaihtelu ajankohdasta toiseen viittaa puolestaan astmaan.


title: Reino Hjerppe

text: Reino Tapio Hjerppe (s. 19. elokuuta 1942 Savitaipale) on suomalainen valtiotieteen tohtori ja professori. Hän oli Valtion taloudellisen tutkimuskeskuksen (VATT) ylijohtaja vuosina 1990–2006 ja on työskennellyt muun muassa myös Tilastokeskuksessa, valtiovarainministeriössä, Helsingin yliopistossa ja WIDER-instituutissa.


title: Reino Hjerppe

text: Hjerppe valmistui ylioppilaaksi vuonna 1962 ja valtiotieteen kandidaatiksi 1966 Helsingin yliopistosta. Hän suoritti MA-tutkinnon Rochesterin yliopistossa Yhdysvalloissa. Hjerppe valmistui lisensiaatiksi Helsingistä vuonna 1972 ja väitteli tohtoriksi vuonna 1975. Tieteellisessä työssään Hjerppe keskittyi julkisen talouden ja sen reunaehtojen tutkimiseen. Hjerppe kuului suomalaisten taloustieteilijöiden O-ryhmään.


title: Reino Hjerppe

text: Hjerppe sai vuonna 2005 Eino H. Laurila -kansantulomitalin ja professorin arvonimen vuonna 2006. Hän on Helsingin yliopiston taloustieteen dosentti.


title: Niko Ailamo

text: Niko Ari Ailamo (s. 1983 ) on suomalainen rockmuusikko, joka joka tunnetaan parhaiten artistinimellä Erakossa.


title: Niko Ailamo

text: Ailamo on koulutukseltaan medianomi AMK kulttuurituotannon koulutuslinjalta. Hänen opinnäytetyönsä (Suomalaisen indielevy-yhtiön tulonmuodostus) palkittiin valtakunnallisessa Thesis-opinnäytetyökilpailussa.


title: Niko Ailamo

text: Ailamo on toiminut verkkolehti Rokkizinen toimituspäällikkönä ja tehnyt töitä digitaalisen median parissa .


title: Niko Ailamo

text: Niko Ailamon sisko on Nea McLin (Os. Ailamo), joka on työskennellyt mallina New Yorkissa. .


title: Augustin Theiner

text: Augustin Theiner (1804–1874) oli saksalainen katolinen teologi ja kirkkohistoriantutkija. Nuorena hän puolsi reformikatolisuutta. Teoksessaan "Die Einführung der erzwungenen Ehelosigkeit bei den christl. Geistlichen und ihre Folgen" (1828) hän vastusti käsitystä, jonka mukaan papin pitää olla naimaton. Vuonna 1855 hän pääsi Vatikaanin arkiston johtajaksi. Tästä virasta Theiner vuonna 1870 erotettiin, koska hän tuki ensimmäisessä Vatikaanin konsiilissa oppositiota, joka vastusti käsitystä, jonka mukaan paavi on erehtymätön. Hän kirjoitti katolisen kirkon historiasta teoksia, joista monet ovat tärkeitä nimenomaan Pohjois- ja Itä-Euroopan historialle, esim. "Schweden und seine Stellung zum heiligen Stuhl unter Johann III, Sigismund III und Karl IX" sekä "Veteta monumenta Poloniæ et Lithuaniæ historiam illustrantia".


title: Stanley Motor Carriage Company

text: Stanley Motor Carriage Company oli vuosina 1902 – 1924 toiminut amerikkalainen höyryautojen valmistaja. Vaikka yhtiö valmistikin useita erilaisia, toisistaan poikkeavia malleja, kutsutaan kaikkia niitä yleisnimellä "Stanley Steamer".


title: Stanley Motor Carriage Company

text: Liikemiehet ja keksijät, kaksosveljekset Francis Edgar Stanley (1849–1918) ja Freelan Oscar Stanley (1849–1940) siirtyivät hörykoneisten hevosettomien vaunujen valmistukseen, myytyään valokuvaukseen liittyvän keksintönsä, kuivalevytekniikan, sekä siihen liittyvät patentit ja liiketoiminnot Eastman Kodak -yhtiölle. Heidän ensimmäinen autonsa valmistui vuonna 1897. Vuosien 1898 ja 1899 aikana he valmistivat ja myivät yli 200 autoa, enemmän kuin yksikään muu amerikkalainen valmistaja. Vuonna 1899 Freelan ja hänen vaimonsa Flora ajoivat Stanley Steamerilla New Hampshiressa sijaitsevan Mount Washingtonin huipulle. Kyseinen vuori on Yhdysvaltojen koilliosan korkein. Nousu vuorelle, 12 kilometrin mittaista kärrypolkua pitkin, vei aikaa kaksi tuntia ja se oli ensimmäinen kerta kun vuorelle oli matkustettu muulla kuin hevosvetoisella ajoneuvolla. Veljekset myivät tämän runabout-korisen autonsa valmistusoikeudet Locomobile Company of America:lle ja perustivat vuonna 1902 "Stanley Motor Carriage Companyn".


title: Stanley Motor Carriage Company

text: Alkuaikojen Stanleyssa oli kevyt puinen kori, teräsputkirungon päälle asennettuna. Akselit edessä ja takana oli tuettu täyselliptisin lehtijousipakoin. Höyrykone oli istuimen taakse sijoitettu pysty tuliputkikattila, kattilan alla oli polttoaineen (bensiinin tai petrolin) höyrystinosa ja poltin. Kattila oli vahvistettu kiertämällä sen ympäri useita kerroksia pianolankaa, tällä ratkaisulla saatiin aikaan kevyt, mutta riittävän vahva kuori. Varhaisemmissa kattilamalleissa kupariset tuliputket oli johdettu kattilan tulipesän ylemmän ja alemman vaipan (ns. crown sheet] lävitse lämpösovitteisella asennuksella. Myöhäisemmissä malleissa siirryttiin käyttämään hitsattuja teräsputkia, koska järjestelmään lisätty lauhdutin aiheutti lämpölaajenemissaumoissa öljyjäämien kertymistä. Kattilat olivat turvallisempia kuin voisi olettaa; niihin oli liitetty ylipaineesta laukeava turvaventtiili ja mikäli se ei toimisi, jokin lukuisista liitossaumoista pettäisi paljon aiemmin kuin itse kattilan vaippa. Lisäksi mahdollinen vuoto todennäköisesti tukahduttaisi polttimen, joten todelliset riskit matkustajille olivat todella vähäiset. Itse asiassa yksikään autohistoriallinen lähde ei kerro dokumentoidusta Stanleyn höyrykattilan räjähtämisestä.


title: Stanley Motor Carriage Company

text: Itse höyrykone oli kahdella rinnakaisella sylinterillä varustettu, luistiventtiilin ohjaama yksipaisuntakone. Voimansiirto tapahtui suoraan koneen kampiakselilta ajoneuvon taka-akselin tasauspyörästölle ketjun välittämänä. Omistajilla oli jo tuolloin tarve modifioida laitettaan mieleisekseen, usein haluttiin parantaa voitelua, lauhdutusta tai helpottaa työlästä lämmitysprosessia jonkin lisälaitteen avulla jne. Tämä loi jo 1900-luvun alussa markkinat kolmansien osapuolien valmistamille jälkiasennustarvikkeille.


title: Stanley Motor Carriage Company

text: Selviytyäkseen oikeuskiistoista, joita aiheutuivat siitä, että he valmistivat autoja samoilla suunnitelmilla, joiden patentit he olivat myyneet Locomobile Companylle, Stanleyn veljekset muuttivat mm. ajoneuvonsa voimansiirron ratkaisuja siten, että kaksisylinterinen kone oli kytketty suoraan taka-akselille. Stanleyn myöhäisemmät mallit saivat alumiinipeltiset korit, jotka muistuttivat ulkonäöltään hyvin paljon aikakautensa polttomoottorisia autoja. Näissäkin kori oli asennettu täysjousitetulle teräsputkirungolle eikä voiman välittämiseen koneelta vetävälle akselille käyetty kytkintä, vaihteistoa eikä kardaaniakselia.


title: Stanley Motor Carriage Company

text: Kattilan sirryttyä auton etuosaan, keulapeltien muotoilu antoi aikalaisille aiheen nimetä malli "(ruumis)arkkukeulaksi" "(coffin nose)". Autojen toimintasäteen kasvattamiseksi, vuonna 1915 otettiin käyttöön lauhduttimella varustettu höyrynkierto, joka vähensi lisättävän veden tarvetta huomattavasti.


title: Stanley Motor Carriage Company

text: Kilpa-ajaja Fred Marriot ajoi Stanley Steamerillä vuonna 1906 ennätykset sekä mailin matkalla, aika 28,2 sekuntia että huippunopeusennätys 204,26 km/h. Tämä nopeusennätys rikottiin bensiinikäyttöisellä autolla vasta vuonna 1911. Maakulkuneuvon ennätyksenä se rikkotui vuonna 1907, amerikkalaisen kilpapyöräilijän, moottoripyörävalmistajan ja ilmailualan pioneeri Glenn Curtissin saavutettua, valmistamallaan V8-moottorisella pyörällä, nopeuden 219 km/h. Höyrykoneisten autojen ennätyksenä se pysyi voimassa vuoteen 2009. Kaikkiaan Fred Marriot teki 1906 ajossaan viisi maailmanennätystä.


title: Stanley Motor Carriage Company

text: 1910-luvun loppupuoliskolla polttomoottorien luotettavuus, polttoaineenkulutus ja voimantuotto paranivat huomattavasti. Lisäksi sähkökäyttöisen käynnistinmoottorin tulo markkinoille helpotti huomattavasti. Ennen sitä polttomoottorien käynnistäminen tapahtui erillisellä kammella, moottorin kampiakselia pyöräyttämällä. Tämä vaati käyttäjältä taitoa ja myös varovaisuutta, sillä moottorin antaessa takapotkun olivat käyttäjän sormet ja ranteet vaarassa. Polttomoottorien suosion kasvuun vaikutti myös niiden höyrykoneita edullisemmat valmistuskustannukset. Stanley Company kehitti mainoskampanjan, jonka avulla se yritti pelotella autoja ostavat kuluttajat pois "räjähdysmoottorien" käytöstä. Markkinoinnin tukena käytettiin iskulauseita kuten: "Power – Correctly Generated, Correctly Controlled, Correctly Applied to the Rear Axle." (Tehoa - Oikein tuotettuna, Oikein hallittuna ja Oikein taka-akselille annosteltuna). Stanley Companyn markkinointi on varhainen malliesimerkki ns. FUD-terminologian ("Fear, Uncertainty and Doubt" eli pelko, epävarmuus ja epäily) käytöstä. Kampanjoinnin tarkoituksena oli ennemminkin luoda kuluttajien keskuuteen epäilys kilpailevien tuotteiden huonommudesta kuin omien tuotteiden paremmudesta. Esimerkkinä tästä markkinoille lanseerattu termi, joka antoi kuluttajille mielikuvan siitä, että polttomoottori saattaisi räjähtää.


title: Stanley Motor Carriage Company

text: Freelan myi osuutensä yhtiöstä, Francis Stanleyn menehdyttyä auto-onnettomuudessa vuonna 1918. Uuden omistajan hoteissa yhtiö ei enää saanut mitään uutta aikaan, vaan jumittui Stanleyn veljesten kehittämän tekniikan valmistamiseen. Kuten viitteen mukaisesta luettelosta käy ilmi, ei vuoden 1918 jälkeen valmistunut ainuttakaan yli 20 hv:n tehoista mallia. Polttomoottorisia autoja oli saatavilla huomattavasti halvempaan hintaan, esimerkiksi vuoden 1924 Stanley 740D sedan maksoi 3950 USD senaikaista rahaa (55 000 USD nykyrahassa), kun Fordin Malli T:n sai hintaan 500 USD (6800 USD). Vuonna 1924 amerikkalainen teollisuustyöläinen tienasi keskimäärin 25 USD viikossa, ammattilainen kuten putkimies 60 USD viikossa, kun taasen maanviljelijä ansaitsi vain 48 USD kuukaudessa.


title: Stanley Motor Carriage Company

text: Valmistuksen tehottomuus, huono markkinointi ja ostavan yleisön siirtyminen helpommin startattaviin autoihin, kuin Stanleyn tekniikalla oli mahdollista, olivat pääsyyt myynnin laskuun ja tehtaan sulkemiseen vuonna 1924.


title: Abraham Broderinpoika

text: Abraham Broderinpoika (ruotsiksi "Abraham Brodersson", k. 27. elokuuta 1410) oli ritari ja valtaneuvos, joka oli Turun linnan linnanpäällikkö vuosina 1399–1400.


title: Abraham Broderinpoika

text: Abraham Broderinpoika kuului Tanskan hallandilaiseen pienrälssiin ja hänellä oli hyvät suhteet kuningatar Margareetaan. Hän oli mukana vuoden 1389 sotaretkellä lyömässä Albrekt Mecklenburgilaisen joukkoja. Tästä hän sai palkinnoksi ritarin arvon ja hänestä tuli 1389 tai 1390 Varbergin linnan päällikkö. Tanskan lisäksi hänellä oli suuri joukko perintö- tai ostotiloja Etelä-Ruotsissa sekä 1390-luvulla useita Smålandin ja Länsi-Götanmaan linnoja. Hän otti osaa myös Kalmarin unionikokoukseen vuonna 1397.


title: Abraham Broderinpoika

text: Kuningatar lähetti Abraham Broderinpojan Suomeen loppusyksystä 1398 vastaanottamaan Turun linnaa Knut Bonpoika Gripiltä, jonka kanssa asiasta oli päästy sopimukseen lokakuussa 1398. Päällikkyydestä tuli lyhytaikainen sillä jo keväällä 1400 hänet lähetettiin Norjaan taistelemaan vitaaliveljiä vastaan. Turun kauden virkatoimia tunnetaan vain yksi: Maskun ja Piikkiön pitäjien kruununveron läänittäminen Turun piispalle Bero Balkille.


title: Abraham Broderinpoika

text: Seuraavina vuosina Abraham Broderinpoika oli mukana kaikissa merkittävissä unionihallitsijoiden sotatoimissa. Kesällä 1410 Alsin saarella kuningas Eerik Pommerilaisen sotaretkellä hänet asetettiin syytteeseen, tuomittiin kuolemaan ja mestattiin karkeasta naisrauhan loukkaamisesta itse julistamansa maanrauhan aikana. Tosin oletetaan, että kuningas Eerik käytti tilaisuutta hyväkseen päästäkseen eroon vaikutusvaltaisesta valtaneuvoksesta ja samalla päästä käsiksi hänen omaisuuteensa. Osan tiluksista Abraham Broderinpojan perilliset saivat myöhemmin takaisin. Myöhemmissä kirjoituksissa Abraham Broderinpoikaa on pidetty kuningattaren rakastajattarena, mutta tälle väitteelle ei ole perusteita.


title: Abraham Broderinpoika

text: Abraham Broderinpojan ensimmäinen puoliso vuodesta 1382 oli Ebbe Pikin leski Margareta Pederintytär Dudde. Toinen puoliso oli Cecilia Nilsintytär Jaernskaegg.


title: Myooma

text:
Myooma on kohdun lihaksen hyvänlaatuinen kasvain.
Myoomista ei yleensä ole potilaalle haittaa eivätkä ne ole vaarallisia. Pahanlaatuisiksi eli syöpäkasvaimiksi ne eivät muutu. Joskus ne voivat sijainnistaan ja koostaan riippuen kuitenkin aiheuttaa kipua, painon tunnetta, tihentynyttä virtsaamistarvetta, lisääntynyttä vuotoa ja jopa anemiaa. Lukuisat tai suuret myoomat voivat olla joissakin tapauksissa myös riski raskauden kululle. Myoomia suositellaan seurattavaksi säännöllisesti. Koska myoomat ovat hormoniriippuvaisia kasvaimia, ne yleensä pienenevät ja jopa häviävät menopaussin jälkeen. Vaihdevuosi-iässä ilmaantuva ja nopeasti kasvava myooma pyritään yleensä hoitamaan nopeasti, sillä kyseessä voikin olla pahanlaatuinen kasvain.


title: Myooma

text: Myoomien syntymekanismi on toistaiseksi tuntematon, mutta tiedetään, että niitä ilmaantuu erityisesti hedelmällisyysiässä. Näin ollen hormoniperäisten syiden epäillään olevan ilmiön takana. Myoomia on jossain elämänvaiheessa yli 20 prosentilla naisista. Myoomien ilmaantumisessa geneettinen alttius näyttelee tärkeää osaa. Suomesta tunnetaan "myoomasukuja", joissa naisilla esiintyy lukuisia myoomia kohdussa nuoremmalla iällä kuin keskimäärin. Myös rotu vaikuttaa myoomien esiintyvyyteen. Mustilla myoomia esiintyy enemmän kuin valkoisilla, ne ilmaantuvat usein nuoremmalla iällä, ovat harvemmin yksittäisiä ja vaativat useammin hoitoa oireisuutensa takia.


title: Myooma

text: Sana "leiomyooma" tarkoittaa sitä, että kyseessä on sileän lihaskudoksen kasvain. Vain noin kaksi prosenttia myoomista sijaitsee kohdunkaulassa. Suurikokoinen myooma kohdunkaulan alueella vaikeuttaa alatiesynnytystä.


title: Myooma

text: "Transmuraalinen" myooma on lihaskudoksen sisällä, "subseröösinen" myooma kohdun ulkoseinässä ja "submukoosinen" myooma kohtuontelossa. Myooma voi myös sijaita kohdun kannatinsiteissä sen ulkopuolella tai kasvaa kohdusta tulevan varren päässä.


title: Myooma

text: "Leiomyosarkooma" on harvinainen pahanlaatuinen lihaskasvain, mutta solutyypiltään aivan eri asia kuin kohdunkaulan tai kohdun runko-osan syöpä.


title: Myooma

text: Myooma ei muutu pahanlaatuiseksi, mutta oireista riippuen varsinkin suuria tai hankalasti sijaitsevia myoomia on syytä poistaa. Suurena on tavattu pitää yli 12 cm läpimittaisia myoomia. Vuonna 2006 Suomessa kohdunpoistoista noin kolmasosa tehtiin myoomien takia.


title: Myooma

text: Gynekologi voi epäillä myoomaa/myoomia sisätutkimuksen perusteella, mikäli kohtu tuntuu suurentuneelta, kyhmyiseltä ja huonosti liikkuvalta. Tavallinen emättimen kautta tehtävä ultraäänitutkimus havaitsee luotettavasti varsin pienetkin myoomat ja niiden sijainnin suhteessa kohtuonteloon ja kohdun limakalvoon. 3D-ultraäänitutkimuksesta voi olla lisäapua, samoin kuin doppler-tekniikan tai kohtuonteloon tehtävän keittosuolaruiskutuksen käytöstä ultraäänitutkimuksen aikana. MRI-kuvantaminen on myös käyttökelpoinen vaihtoehto etenkin silloin, kun suunnitellaan myoman poistoleikkausta tai halutaan arvioida nopeasti kasvaneen myooman riskiä pahanlaatuisuuteen.


title: Myooma

text: Myoomia hoidetaan, jos ne aiheuttavat naista häiritseviä oireita. Yksittäisiä kohtuonteloon pullistuvia ja vuoto-oireita aiheuttavia myoomia voidaan poistaa kohduntähystyksessä höyläämällä ne pois sähkövirran avulla (resektoskopia). Myös kohdun lihaskerroksessa tai ulkopinnalla olevia myoomia voidaan poistaa leikkauksella, mikäli kohtu halutaan säilyttää esimerkiksi raskaustoiveen takia, mutta pelkkien myoomien poistaminen ei estä niiden ilmaantumista uudelleen. Kohtuvaltimoiden tai myooman syöttöverisuonien tukkimista läpivalaisussa (ns. embolisaatio) on myös käytetty pienentämään myoomia ja vähentämään vuoto-oireita. Embolisaation jälkeen raskautta ei yleensä suositella, koska kohdun verenkierto ei ole enää ennallaan ja vakavia istukan kiinnittymishäiriöitä on tavattu. Myoomaembolisaatioita tehdään kaikissa yliopistollisissa sairaaloissa. Uutena hoitovaihtoehtona on magneettiohjattu ultraääni (MRg-HIFU: magnetic resonance-guided high-intensity focused ultrasound), jolla myoomia voidaan tuhota. HIFU-hoito säilyttää hedelmällisyyden, vaikkakaan raportoituja raskauksia ei vielä ole kovin paljon ja lisää tutkimusta tarvitaan. HIFU-hoitomuoto on Suomessa saatavilla Turun yliopistollisessa sairaalassa.


title: Myooma

text: Myoomiin voidaan myös käyttää hormonaalista hoitoa. Lisääntynyttä kuukautisvuotoa voidaan hoitaa hormonikierukalla. Uutena lääkkeenä markkinoille on tullut ulipristaaliasetaatti, kauppanimeltään Esmya. Se vaikuttaa tehokkaasti vuotoa vähentävästi ja myös pienentää myoomia. Esmyaa on käytetty kolmen kuukauden kuurina vähentämään potilaan oireita ennen myoomien tai kohdun poistoa, mutta se näyttäisi olevan turvallinen myös toistettuina kuureina ilman leikkaushoitoa.


title: Myooma

text: Lopullinen ja tehokkain myoomien hoitovaihtoehto on kohdunpoisto.


title: Dejan Brđović

text: Dejan Brđović (, 21. helmikuuta 1966 Kraljevo, Serbian ST – 21. joulukuuta 2015) oli Jugoslaviaa edustanut lentopalloilija ja olympiamitalisti.


title: Dejan Brđović

text: Brđović voitti Jugoslavian joukkueessa olympiapronssia Atlantassa 1996.


title: Dejan Brđović

text: Brđović kuoli 49-vuotiaana 21. joulukuuta 2015.


title: Matt Timme

text: Matt Timme (s. 16. joulukuuta 1972) on yhdysvaltalainen kilpauransa päättänyt koripalloilija, pelipaikaltaan laituri.


title: Matt Timme

text: Timme pelasi yliopistokoripalloa Southern Methodist Universityssä. Kauden 1995–1996 hän pelasi ammattilaisena Suomen pääsarjassa Tampereen Pyrinnössä, jossa hän teki 20,3 pistettä ja otti 6,9 levypalloa ottelua kohden. Seuraavalla kaudella hän pelasi Italiassa.


title: Kevin Smith (koripalloilija)

text: Kevin Smith (s. 6. joulukuuta 1979) on yhdysvaltalainen kilpauransa päättänyt koripalloilija, pelipaikaltaan laituri.


title: Kevin Smith (koripalloilija)

text: Pelattuaan kaksi kautta Uuden-Seelannin pääsarjassa Smith teki syyskuussa 2008 pelaajasopimuksen Suomen pääsarjassa pelanneen Tampereen Pyrinnön kanssa. Smith pelasi syyskaudella neljässä ottelussa, mutta hän alisuoritti, ja hänet korvattiin Chris Hesterillä.


title: Alonso Cano

text: Alonso Cano (1601–1667) oli espanjalainen taidemaalari, kuvanveistäjä ja arkkitehti. Häntä arvostetaan varsinkin kotimaassaan 1600-luvulla harjoitetulle taiteelle tyypillisten realististen, väritettyjen veistosten tekijänä. Hän oli Granadan tuomiokirkon pääarkkitehti.. Hänen pääteoksenaan pidetyt teokset sijaitsevat osin hänen rakentamassaan Granadan katedraalissa. Canon harjoittamasta arkkitehtuurista ja maalaustaiteesta huolimatta häntä pidetään merkittävänä ennen kaikkea kuvanveistossa.


title: Kenneth Henderson

text: Kenneth Henderson (s. 13. lokakuuta 1982 Houston, Texas) on yhdysvaltalainen kilpauransa päättänyt koripalloilija, pelipaikaltaan laituri. Hän pelasi urallaan muun muassa Suomen, Unkarin ja Alankomaiden pääsarjoissa.


title: Kenneth Henderson

text: Henderson pelasi yliopistokoripalloa Texasin yliopiston Arlingtonin yksikössä vuosina 2002–2006.


title: Kenneth Henderson

text: Yliopistosta valmistumisensa jälkeen Henderson pelasi Alankomaiden pääsarjassa ja Unkarin pääsarjassa BC Körmendissä. Kaudella 2008–2009 Henderson pelasi Suomen pääsarjassa, syksyllä Team Componentassa ja keväällä Tampereen Pyrinnössä, jonka voitettua kauden päätteeksi SM-pronssia myös Hendersonille myönnettiin SM-mitali.


title: William Carey

text: William Carey (1761–1834) oli brittiläinen baptistilähetyssaarnaaja, protestanttisen lähetystyön uranuurtaja ja uusintialaisen kielentutkimuksen perustaja. Hän matkusti Intiaan itse vuonna 1792 perustamansa lähetysseuran ensimmäisenä lähettinä. Raamatun tai osia siitä hän käänsi tai käännätti 34 aasialaiselle kielelle. Hänen toimintansa, jota oli tehnyt vaikeaksi Englannin Itä-Intian kauppakomppania, muuttui vapaammaksi, kun hän pääsi professoriksi Kalkuttaan.


title: John Masefield

text: John Edvard Masefield (1. kesäkuuta 1878 Ledbury Herefordshire Iso-Britannia – 12. toukokuuta 1967 Abington Berkshire Iso-Britannia) oli englantilainen runoilija ja kirjailija.


title: John Masefield

text: Masefieldin lakimiesisä kuoli pojan ollessa vielä hyvin nuori ja setä otti hänet kasvattaakseen. Koulua Masefield kävi Warwickissa, mutta jo 13-vuotiaanan hän lähti merille koululaiva HMS Conwayn oppilaaksi. 16-vuotiaana hän jätti New Yorkissa hänelle tarjotun valtamerilaivan perämiehen pestin ottamatta vastaa ja jäi kaupunkiin, jossa hän asui kolme vuotta ja työskenteli eri ammateissa. 1987 Masefield matkusti Lontooseen. Siellä hän julkaisi ensimmäisen teoksensa, runokokoelman "Salt Water Ballads" vuonna 1902. Aikakauskirja "Speakeriin" päätoimittajan ohella hän työskenteli sanomalehti "Manchester Guardianissa". Naimisiin Masefield meni 1903 Constance de la Cherois-Grommelin kanssa. Ensimmäisessä maailmansodassa Masefield toimi Punaisen Ristin palveluksessa, muun muassa Gallipolin taistelussa, josta hän julkaisi teoksen vuonna 1916. Sodan jälkeen hän asettui asumaan Oxfordin lähelle.


title: John Masefield

text: Ensimmäisten runokokoelmiensa jälkeen Masefield kirjoitti runojen ohella muun muassa novelleja, lehtiartikkeleita, pakinoita ja arvosteluja, ennen kolmannen runokokoelman ilmestymistä vuonna 1910. Hänen tuotantoonsa kuuluu toisaalta myös proosateoksia ja näytelmiä:


title: Sandqvist

text: Sandqvist, Sandquist, Sandkvist on ruotsinkielinen sukunimi muun muassa seuraavilla henkilöillä:


Metyylisyklopentadienyylimangaanitrikarbonyyli eli MMT (CHMnO) on mangaanin organometalliyhdisteisiin kuuluva orgaaninen yhdiste. Yhdistettä voidaan käyttää polttoaineissa lisäaineena estämään nakutusta.


title: Metyylisyklopentadienyylimangaanitrikarbonyyli

text: Huoneenlämpötilassa metyylisyklopentadienyylimangaanitrikarbonyyli on oranssinväristä nestettä. Yhdiste ei liukene veteen, mutta on liukoista moniin orgaanisiin liuottimiin. Yhdisteessä mangaani on poikkeuksellisesti hapetusluvulla +I ja ligandeina on metyylisyklopentadieeni ja kolme karbonyyliligandia.


text: Metyylisyklopentadienyylimangaanitrikarbonyyliä voidaan valmistaa usealla eri tavalla. Esimerkiksi mangaani(II)kloridin reaktio syklopentadienyylimagnesiumin kanssa muodostaen manganoseenia, joka reagoi hiilimonoksidin kanssa syklopentadienyylimangaanitrikarbonyyliksi, joka voidaan metyloida Friedel–Crafts-alkylointireaktiolla metyylisyklopentadienyylimangaanitrikarbonyyliä. Toinen tapa on metyylisyklopentadieenin tai sen dimeerin johtaminen sulaan natriummetalliin diglyymiliuoksessa, jolloin muodostuu natriummetyylisyklopentadienidiä. Tämä välituote reagoi mangaanikloridin kanssa metyylimanganoseeniksi, joka reagoi hiilimonoksidin kanssa tuotteeksi. Tuote puhdistetaan tislaamalla alennetussa paineessa.


text: Metyylisyklopentadienyylimangaanitrikarbonyylin nakutusta estävät ominaisuudet löydettiin vuonna 1954 ja sitä voidaan käyttää lisäaineena polttomoottoreissa. Vaikka yhdiste ei ole yhtä myrkyllinen ihmisille ja ympäristölle kuin tetraetyylilyijy on sen käyttö ollut melko rajoitettua ja vähäistä. Ympäristöriskien vuoksi monet autonvalmistajat ovat kieltäneet aineen käytön valmistamissaan ajoneuvoissa ja nykyään sitä ei käytetä enää kehittyneissä maissa Euroopassa, Yhdysvalloissa, Kanadassa ja Japanissa. Yhdistettä lisättiin polttoaineisiin siten, että mangaanin määrä oli tyypillisesti 16,5 mg/l.


title: FIFA Street 2

text: FIFA Street 2 on vuonna 2006 julkaistu EA Sportsin kehittämä konsolipeli, joka on jatkoa edelliselle pelille. Peli on julkaistu mm. PlayStation 2- ja Xbox -konsoleille. Pelin kannessa esiintyy portugalilainen Cristiano Ronaldo.


title: Filip Hronek

text: Filip Hronek (s. 2. marraskuuta 1997 Hradek Kralove, Tšekki) on tšekkiläinen jääkiekkoilija, joka pelaa Tšekin Extraligassa Mountfield HK:ssa.


title: Filip Hronek

text: Hronek debytoi ammattilaistasolla Extraligassa Mountfieldin joukkueessa kaudella 2014–2015.


title: Säkkiväline

text: Säkkiväline oli vuonna 1967 erilliseksi yhtiöksi perustettu yritys, jonka suomalaiset paperisäkkien valmistajat perustivat aiemmin 1960-luvulla markkinoimaan jätesäkkejä ja edistämään jätesäkkimenetelmän käyttöä. Lassila & Tikanoja osti 1989 sen osakkeista 74 prosenttia.


title: Säkkiväline

text: Säkkiväline oli noteerattuna Helsingin pörssissä 1989 alusta vuoteen 1995, jolloin Lassila & Tikanoja osti loputkin osakkeet, ja Säkkivälineestä tuli sen kokonaan omistama tytäryhtiö.


title: Säkkiväline

text: Säkkiväline teki yritysostoja lajentaakseen toimintaansa jätteiden kuljetukseen, siivoukseen, teollisuuden puhtaanapitoon sekä vahinkosaneeraukseen, ja 1980-luvun lopulla tuli mukaan kiinteistöhuolto. Säkkivälineen liikevaihto kasvoi 1990-luvulla, ja ennen vuosituhannen vaihdetta sen osuus Lassila & Tikanojan liikevaihdosta oli jo lähes puolet. Siitä tuli toimialan johtava yritys Suomessa, kun se osti keväällä 2000 WM Ympäristöpalvelut Oy:n. Ongelmajätehuolto tuli myöhemmin osaksi Säkkivälineen palveluja. Kiinteistönhuollossa otettiin käyttöön käytönohjaus, johon sisältyi ympärivuorokautinen keskusvalvomo.


title: Säkkiväline

text: 31. maaliskuuta 2002 Säkkiväline sulautui emoyhtiöön ja nimi katosi julkisuudesta.


title: Filip Pyrochta

text: Filip Pyrochta (s. 24. kesäkuuta 1996 Třebíč, Tšekki) on tšekkiläinen jääkiekkoilija, joka pelaa QMJHL-joukkue Val-d'Or Foreursissa.


title: Filip Pyrochta

text: Pyrochta debytoi ammattilaistasolla HC Bílí Tygři Liberecissä vuoden 2013 European Trophyssa.


title: Aerosolipommi

text: Aerosoliräjähde, FAE (), tai aerosolipommi on räjähde, jossa aloitepanos levittää nopeasti palavaa aerosolia (esimerkiksi bensiiniä ja tämän höyryjä, etyleenioksidia tai propyleenioksidia) ympärilleen, ja sytytyspanos sytyttää ilma-aerosoliseoksen sekunnin murto-osien kuluttua tästä. Sitä on joskus myös kutsuttu raivauspommiksi, koska todennäköisesti Yhdysvallat käytti ensimmäisenä aerosolipommia Vietnamin sodan aikana viidakon raivaamiseen.


title: Aerosolipommi

text:
Aerosolipommia on tutkittu ja kehitetty myös Suomessa, Puolustusvoimien Teknillisessä Tutkimuslaitoksessa 1970-luvun lopussa ja 1980-luvun alussa. Tällöin tehtiin
onnistuneita täyden mittakaavan kokeita. Kehitystyö lopetettiin kuitenkin pommin kohteeseen viemiseen soveltuvan laitteen – kuten raketin tai heittimen - puuttuessa.


title: Aerosolipommi

text: Aerosolipommia voidaan edelleen tehostaa lisäämällä nestemäisen polttoaineen joukkoon nanopartikkelikokoista alumiinia.


title: Santtu (täsmennyssivu)

text: Santtu tarkoittaa:


title: Sapatinmatka

text:
Sapatinmatka on Uudessa testamentissa esiintyvä pituusmitta. Sillä tarkoitetaan matkaa, joka juutalaisilla lain mukaan oli lupa
kulkea sapattina. Sapatinmatka oli kuusi stadionia tai enintään 2000 kyynärää, hieman yli kilometrin.


title: Sapatinmatka

text: Rabbien määrittelemä sapatinmatkan pituus on 2 000 kyynärää kotoa tai asuinpaikasta. Tämä perustui tulkintaan Joosuan kirjassa olevasta määräyksestä, jonka mukaan kansan oli pysyttävä vähintään 2000 kyynärän päässä liiton arkista. Tietoa siitä milloin sääntö on luotu, ei ole, mutta se on ollut olemassa ainakin Jeesuksen aikana.


title: Sapatinmatka

text: Rabbit keksivät keinon kiertää sääntöä, ettei sitä tarvitsisi noudattaa pilkuntarkasti. He veivät ennen sapattia syötävää 2 000 kyynärän päähän, johon syntyi tilapäinen majapaikka, josta matka voitiin jälleen laskea eteenpäin. Aina eivät etukäteisvalmistelutkaan olleet tarpeen. Matkalla oleva saattoi pysähtyä puun alle ja pitää sitä tilapäisenä majapaikkana, jolloin hän saattoi jatkaa matkaa jälleen 2 000 kyynärää. Paikka piti julistaa asuinpaikaksi tietyin muodollisuuksin.


title: Sapatinmatka

text: Säännöstä joustamiseksi on keksitty muitakin keinoja. Asuinpaikaksi on voitu julistaa kortteli tai kokonainen kaupunginosa, jolloin 2 000 kyynärää mitataan sen rajalta. Näin voitiin hyvin toimia muurien ympäröimissä kaupungeissa.


title: Sapatinmatka

text: Apostolien teoissa mainitaan Öljymäen sijainneen sapatinmatkan päässä Jerusalemista.


title: Pään ja käden valtimorunko

text: Pään ja käden valtimorunko () on ensimmäinen ja suurin aortankaaresta haarautuvista valtimoista. Pian haarautumisensa jälkeen se jakautuu kahteen osaan; oikea yhteinen kaulavaltimo (), sekä oikea solisvaltimo ().


title: Jakob Forsbacka-Karlsson

text: Jakob Forsbacka-Karlsson (s. 31. lokakuuta 1996 Tukholma, Ruotsi) on ruotsalainen jääkiekkoilija, joka pelaa NCAA:ssa Bostonin yliopiston joukkueessa.


title: Jakob Forsbacka-Karlsson

text: Kaudeksi 2013–2014 Forsbacka-Karlsson siirtyi Pohjois-Amerikkaan USHL-joukkue Omaha Lancersiin. Kaudella 2014–2015 hän oli joukkueen paras pistemies 53 tehopisteellä 50 ottelussa.


title: Jakob Forsbacka-Karlsson

text: Kaudeksi 2015–2016 Forsbacka-Karlsson siirtyi Bostonin yliopiston joukkueeseen.


title: Sarajas (täsmennyssivu)

text: Sarajas tarkoittaa seuraavia:Sarajas on seuraavien henkilöiden sukunimi, jotka olivat sisaruksia:


title: Colored Sands

text: Colored Sands on kanadalaisen teknisen death metalin yhtyeen Gorgutsin viides studioalbumi, joka julkaistiin syyskuussa 2013 levymerkillä Season of Mist. Albumi on yhtyeen ensimmäinen kitaristi Kevin Hufnagelin ja basisti Colin Marstonin kanssa, sekä ainoa rumpali John Lonstrethin kanssa. Colored Sands on konseptialbumi, jonka aiheena on Tiibet.


title: Colored Sands

text: Albumi sai erinomaisen vastaanoton, saavuttaen Metacriticissa keskiarvon 81/100, mikä perustuu kuuteen kansainvälisesti merkittävään arvosteluun. Rolling Stone valitsi albumin vuoden 2013 viidenneksi parhaaksi metallialbumiksi.


title: Samuli Sarajas

text: Heikki Seppo Samuli Sarajas (11. huhtikuuta 1927 Loppi – 29. syyskuuta 2016 Espoo) oli suomalainen lääkäri ja professori.


title: Samuli Sarajas

text: Sarajaksen vanhemmat olivat lääketieteen lisensiaatti Lauri Heikki Sarajas ja Sylvi Martta Elina Wathén ja puoliso vuodesta 1956 sairaanhoitaja Kerstin Maria Söderlund. Taidehistorioitsija Salme Sarajas-Korte ja kirjallisuustieteilijä Annamari Sarajas olivat hänen sisariaan. Sarajas valmistui ylioppilaaksi 1945, filosofian kandidaatiksi 1951, lääketieteen kandidaatiksi 1952, lääketieteen lisensiaatiksi 1958, lääketieteen ja kirurgian tohtoriksi 1961, filosofian lisensiaatiksi 1965 ja kliinisen fysiologian erikoislääkäriksi 1966. Hän oli Helsingin yliopiston lääketieteellisen tiedekunnan fysiologian apulaisprofessori 1966–1972 ja Eläinlääketieteellisen korkeakoulun eläinlääketieteellisen fysiologian professori 1972–1990.


title: Innuendo (kappale)

text: Innuendo on brittiläisen Queen-yhtyeen tammikuussa 1991 julkaistu single, joka oli heidän neljännentoista albuminsa Innuendon ensimmäinen kappale. Kappaleen tekijäksi on merkitty koko yhtye.


title: Innuendo (kappale)

text: Innuendo nousi heti julkaisunsa jälkeen Britannian singlelistan kärkeen, jossa se pysyi viikon. Kappale on Queenin historian pisin single, se on 35 sekuntia pidempi kuin Bohemian Rhapsody. Innuendoa onkin verrattu tuohon kappaleeseen, sillä molemmissa on täysin toisistaan eroavia osia. Suurin osa Innuendosta on rockia, mutta se sisältää myös flamencotyylisen kitarasoolon, jonka soittavat Steve Howe sekä Queenin kitaristi Brian May.


title: Lauri Saretsalo

text: Lauri Olavi Saretsalo (s. 1941) on suomalainen matemaatikko ja emeritusprofessori. Hän on ollut Jyväskylän yliopiston tilastotieteen professori 1973. Hänen tutkimustyönsä aiheina ovat olleet Markovin prosessit ja kausaalimallien teoria.


title: Crayon Pop

text: Crayon Pop () on vuonna 2012 perustettu neljän henkilön muodostama eteläkorealainen yhtye, jonka levy-yhtiönä toimii Chrome Entertainment. Yhtyeeseen kuuluvat Geummi, Ellin, Choa ja Way. Viides jäsen, Soyul, jätti yhtyeen vuonna 2017.


title: Crayon Pop

text: Crayon Pop julkaisi ensimmäisen musiikkivideonsa "Bing Bing" sekä japaniksi että koreaksi kesäkuussa 2012. Yhtye julkaisi musiikkivideon ensimmäiseen singleensä "Saturday Night" heinäkuussa, jonka jälkeen kappaleesta julkaistiin vielä japaninkielinen- ja lisämateriaaliversio. Crayon pop julkaisi ensimmäisen minialbuminsa "Crayon Pop 1st Mini Album" 18. heinäkuuta. Debyytti ei kuitenkaan saanut toivottua vastaanottoa ja minialbumi menestyi huonosti. Crayon pop julkaisi singlealbumin "Dancing Queen" lokakuussa 2012. Erottuakseen muista tyttöyhtyeistä, he pukeutuivat verryttelyasuihin naisellisten vaatteiden sijasta.


title: Crayon Pop

text: Crayon Pop julkaisi singlen "Bar Bar Bar" kesäkuussa 2013 yhdessä sen musiikkivideon kanssa. Yhtye sai kiinnostusta erilaisuutensa takia, ja "Bar Bar Bar" sijoittui korkealle korealaisilla musiikkilistoilla. Crayon Pop julkaisi toisen minialbuminsa "The Streets Go Disco" sekä albumin nimikkokappaleen "Dancing Queen 2.0" musiikkivideon syyskuussa 2013. Crayon Pop piti myös ensimmäisen soolokonserttinsa 1st POPCON Soulissa lokakuussa 2013, ja toisen konserttinsa 2nd POPCON Tokiossa saman vuoden marraskuussa. Crayon Pop julkaisi joulusinglen "Lonely Christmas" marraskuussa 2013, ja sen musiikkivideon joulukuussa.


title: Crayon Pop

text:
Crayon Pop julkaisi kappaleen "Hero" yhdessä rocklaulaja Kim Jang-hoon kanssa Etelä-Korean palomiesten hyväksi. Kappaleen tuotot lahjoitettiin työtehtävissä kuolleiden palomiesten perheille. Crayon Pop julkaisi kuudennen singlensä "Uh-ee" huhtikuussa 2014. Yhtye julkaisi ensimmäisen kappaleen "Hey Mister" televisiodraamaan "Trot Lovers" kesäkuussa, ja myöhemmin syyskuussa kappaleen "C’mon C’mon" televisiosarjaan "Love On". Yhtye toimi lämppärinä Lady Gagan ArtRave: The Artpop Ball konserttikiertueella Yhdysvalloissa ja Kanadassa, yhteensä yli kymmenessä eri kaupungissa. Crayon Pop julkaisi ensimmäisen japaninkielisen minialbuminsa "Pop! Pop! Pop!" marraskuussa 2014. Yhtye valittiin lähettiläiksi Thaimaahan lisäämään lasten moottoripyöräkypäröiden käyttöä, joka huipentui konserttiin Bangkokissa. Crayon Pop oli mukana Chrome Entertainmentin singlealbumilla "2014 Chrome Family – A Very Special Christmas", julkaisten muiden yhtiön artistien kanssa kappaleen "Love Christmas" joulukuussa 2014.
Crayon Pop julkaisi ensimmäisen kiinankielisen kappaleensa "123 Happy New Year" yhdessä kiinalaisen poikayhtyeen DT Boysin kanssa tammikuussa 2015. Crayon Popin kolmas minialbumi "FM" julkaistiin maaliskuussa. Yhtye julkaisi singlen "Sup (Wassup)" toukokuussa ja ensimmäisen japaninkielisen singlensä "Rarrirure" heinäkuussa. Yhtye julkaisi toisen japaninkielisen singlensä "Dancing All Night" marraskuussa.


title: Charles-Ferdinand Ramuz

text: Charles-Ferdinand Ramuz (24. syyskuuta 1878 Lausanne Sveitsi – 24. toukokuuta 1947 Pully, Sveitsi) oli sveitsiläinen kirjailija.


title: Charles-Ferdinand Ramuz

text: Ramuzin isä oli liikemies, mutta poika perehtyi hänen omistamallaan maatilalla myös maataloustyöhön ja talonpoikaisväestöön. Valmistuttuaan yliopistosta Ramuz toimi lyhyen aikaa opettajana, ennen kuin muutti Pariisiin, jossa hän julkaisi ensimmäiset teoksensa. Hänen uransa kirjailijana kehittyi kuitenkin varsinaisesti vasta, kun hän oli palannut takaisin Sveitsiin.


title: Charles-Ferdinand Ramuz

text: Ramuz on kuvattu 200 Sveitsin frangin setelissä, joka otettiin käyttöön vuonna 1996.


title: Charles-Ferdinand Ramuz

text: Ramuz julkaisi ennen muuta romaaneja, mutta myös päiväkirjamuistiinpanonsa, sekä toimitti ranskalaisen runouden antologian. Hänen teoksiaan ovat muun muassa seuraavat:Ramuzin ja Igor Stravinskin yhteistyönä syntyneen venäläiseen kertomukseen pohjautuvan teoksen "L’histoire du soldat" ("Sotilaan tarina", 1918) sovitti ja suomensi näytelmäksi Joel Elstelä vuonna 2001.


title: Alexandra Tilley

text: Alexandra Tilley (s. 5. lokakuuta 1993) on brittiläinen alppihiihtäjä, joka edustaa Gordon Skiersiä.


title: Alexandra Tilley

text: Tilley osallistui Vailin / Beaver Creekin MM-kilpailuihin 2015, missä hän oli pujottelussa 24:s ja suurpujottelussa 35:s. Alppihiihdon maailmancupissa hän kilpaili ensimmäisen kerran Mariborin pujottelussa tammikuussa 2013. Ensimmäiset maailmancupin pisteensä hän saavutti joulukuussa 2015 oltuaan 19:s Lienzin suurpujottelussa.


title: Sario

text: Sario on muun muassa seuraavien suomalaisten sukunimi:


title: Clara Direz

text: Clara Direz (s. 5. huhtikuuta 1995) on ranskalainen alppihiihtäjä, joka edustaa C.S. Les Saisies'ta.


title: Clara Direz

text: Direz osallistui nuorten talviolympialaisiin 2012, missä hän voitti kultaa suurpujottelussa, oli neljäs supersuurpujottelussa ja kuudes superalppiyhdistetyssä. Alppihiihdon maailmancupissa hän kilpaili ensimmäisen kerran Mariborin pujottelussa tammikuussa 2013. Ensimmäiset maailmancupin pisteensä hän saavutti joulukuussa 2015 oltuaan 24:s Lienzin suurpujottelussa. Hän saavutti saman sijoituksen tammikuussa 2016 Flachaun suurpujottelussa.


title: Louhela Jam

text: Louhela Jam on vanhin yhtäjaksoisesti järjestetty rock-festivaali Vantaalla. Tapahtuman järjestelyistä vastasi vuosina 1991–2014 Länsi-Vantaan Rock-Musiikki Ry ja vuodesta 2015 lähtien Vantaan Elävän musiikin yhdistys VELMU ry.


title: Louhela Jam

text: Tapahtuma on profiloitunut paikallisia ja nousevia artisteja esitteleväksi yksipäiväiseksi ilmaistapahtumaksi, joka järjestetään Louhelan ja Martinlaakson välisessä Jokiuomanpuistossa kesäkuussa aina koulujen päättymisen jälkeisenä sunnuntaina.


title: Louhela Jam

text: Louhela Jam järjestettiin ensimmäistä kertaa kesäkuussa 1991. Pääjärjestäjinä toimi tuolloin Breeze-yhtyeen jäseniä Vantaan nuorisopalveluissa työskentelevän Eba Mäkysen johdolla. Pääsymaksuton tilaisuus houkutteli paikalle liki tuhatpäisen yleisön, joten järjestäjien pikaisesti perustama Länsi-Vantaan Rock-Musiikki Ry päätti tehdä tapahtumasta perinteen.


title: Louhela Jam

text: Vuoteen 1998 saakka tapahtuma järjestettiin lauantaina jolloin koulut päättyivät, jonka jälkeen siirryttiin koulujen päättymistä seuraavaan sunnuntaihin. Jameihin liittyviä klubeja on järjestetty paikallisissa ravintoloissa sekä jameja edeltävänä iltana, että niiden jälkeen.


title: Louhela Jam

text: Vantaan kaupunki on tukenut tapahtuman järjestelyjä taloudellisesti Myyrmäen aluetoimikunnan kautta.


title: Louhela Jam

text: Vuosien varrella tapahtumassa ovat esiintyneet muun muassa:.


title: Louhela Jam

text: Amorphis, The Rasmus, Kyyria, Jonna Tervomaa, Egotrippi, Tehosekoitin, My First Band, Mike Monroe, Sub Urban Tribe, Topi Sorsakoski, Pelle Miljoona & Rockers, Dave Lindholm, Reprinted, Milestones, Mind Of Doll, The Flaming Sideburns, Knucklebone Oscar, Phoenix Effect, Sonic Roots, Spiha, RockmastersVolume, Breeze, Telefon Combo, Pint And We Fall, Wankers Of The Zoo Crew, Trinity, Parsley Inn, Embreach, Wedding Crashers, Pyhät Tepot ja Caroline.


title: Pertti Sarkomaa

text: Pertti Juhani Sarkomaa (s. 1941) on suomalainen tekniikantutkija ja emeritusprofessori. Hän on ollut Lappeenrannan teknillisen yliopiston teknillisen termodynamiikan professori 1974–2009. Hän on väitellyt tekniikan tohtoriksi 1981 Teknillisestä korkeakoulusta. Hän on tutkinut energiajärjestelmien optimointia.


title: Protungulatum

text:
Protungulatum (”ensimmäinen kaviokyntinen”) on sukupuuttoon kuollut nisäkässuku. Sen lajien luita on löydetty Montanasta ja Kanadasta. Se eli myöhäisliitukaudelta paleoseenikaudelle.
"Protungulatum" luokiteltiin alun perin lahkoon Condylarthra, varhaisten kaviokyntisten ryhmään, jonka nykyään uskotaan olevan polyfyleettinen. Archibald "et al" (2011) mukaan "Protungulatum" ei ole edes istukkanisäkäs, vaikka jotkut tutkimukset ovat osoittaneet sukulaisuutta sorkkaeläimille.


title: Protungulatum

text: Kladogrammi Gelfo and Sigé, 2011 mukaan:


title: Luettelo televisiosarjan Pyhimys jaksoista

text: Tämä on luettelo televisiosarjan Pyhimys jaksoista. Ohjelma alkoi Briteissä 4. lokakuuta 1962 ja päättyi 9. helmikuuta 1969.


text: Tästä kaudesta neljännen kauden loppuun sarjan jaksot olivat mustavalkoisia.


text: Tämän kauden alusta sarjan loppuun asti kaikki jaksot olivat värillisiä.


title: Yieldco

text: Yieldco on kassavirtaa tuottavia varoja omistava julkisesti noteerattu yritys, joka maksaa osinkoja säännöllisesti. Yieldco-yrityksen listaaminen vapauttaa pääomaa, ja listaamisesta saatavaa pääomaa käytetään uusiutuvan energian projektien rakentamiseen. Yieldco-yritys on pörssiyhtiö, joka voi rahoittaa varojen hankkimisen laskemalla liikkeelle uusia osakkeita tai joukkolainoja. Yieldco ei ole verotus- tai kirjanpitotermi. Yieldco-yritys muistuttaa MLP- ja REIT-yrityksiä.


title: Yieldco

text: Kanadalainen Brookfield Renewable Energy Partners vuodelta 1999 oli ensimmäinen yieldco. NRG Yield oli ensimmäinen yhdysvaltalainen yieldco ja sen listautuminen heinäkuussa 2013 käynnisti yieldco-trendin. Yieldcon avulla pääoman kustannus aleni. Yieldco-idean esitteli vuonna 2013 KeyBanc-pankki, ja avusti NRG Yieldin muodostamisessa. Tämän jälkeen Wall Street omaksui idean ja syntyi buumi.


title: Yieldco

text: Vuoden 2015 kesällä yieldco-yritysten arvostukset alkoivat laskea. Heinäkuun lopusta syyskuun puoliväliin yieldcojen osakekurssit laskivat yli 50 prosenttia. Öljyn hinnan lasku ja öljyalalla toimivien MLP-yritysten arvostusten lasku tarttui uusiutuvan energian yieldco-yritysten osakkeisiin. Nouseva korkotaso on uhka yieldco-yritysten tulevaisuudelle. Loppuvuodesta 2015 espanjalainen Abengoa-yritys hakeutui konkurssiin, mutta sen yieldco jäi jäljelle. Abengoa Yieldin kurssilasku vaikutti koko yieldco-sektoriin.


title: Yieldco

text: Yieldco-yrityksiä käytetään voimalaitosten omistamiseen erityisesti uusiutuvan energian alalla. Yrityksen tulot ovat peräisin voimalaitosten tuottaman sähkön myynnistä. Aurinkoenergiayhtiöt ovat listanneet pörsseihin uusiutuvan energian voimalaitoksia omistavia yieldco-yrityksiä. Tällöin voimalaitoksia rakentava yritys on usein yieldcon sponsorina. Yieldco voi hankkia voimalaitoksia sponsorin lisäksi kolmansilta osapuolilta. On myös sponsorittomia yieldcoja. Yieldco on sponsorinsa rakentamien voimalaitosten ostaja. Yieldco mahdollistaa että vähäriskiset voimalaitokset ovat erillään riskisemmästä projektinkehityksestä, jolloin vähäriskisille voimalaitoksille voidaan saada korkeampi arvostus erillisenä entiteettinä. Toisaalta yieldcon listaaminen pörssiin antaa listaavalle taholle pääomaa projektinkehitykseen.


title: Yieldco

text: Yieldco-yrityksen jakokelpoisista varoista käytetään termiä "Cash Available For Distribution" (CAFD). Yieldco maksaa 70–90 prosenttia CAFD:stä osinkoina. Loput CAFD:stä yritys uudelleeninvestoi. Yieldcon CAFD:n ja osinkojen on tarkoitus kasvaa ajan kuluessa. Yieldcon maksamat osingot eivät ole tavanomaisen osingonjaon mukaisesti peräisin voitoista. Tappiollinenkin yieldco-yritys voi etenkin varoista tehtävien poistojen ansiosta maksaa osinkoja. Yieldco-yritysten osinkotuotot ovat noin 3–5 prosenttia vuodessa ja osingon kasvunopeus 8–15 prosenttia vuodessa. Yieldco-yrityksistä jotkin ovat hyödyntäneet "Incentivized Distribution Rights" (IDR) -oikeuksia, jotka oikeuttavat sponsorin/emoyhtiön saamaan suurempia osinkoja, kun osingon kasvattamisessa on onnistuttu listautumisannissa määritellysti. Ensimmäinen IDR-oikeuksia hyödyntänyt yieldco oli NextEra Energy Partners.


title: Ana-Yrsa Falenius

text: Ana-Yrsa Falenius, syntynyt 24. marraskuuta 1953, on suomenruotsalainen näyttelijä. Falenius tuli tunnetuksi jo 80-luvulla Ida-Lotta Backmanin kanssa perustamansa "Porquettas" underground-naisteatterin tiimoilla.1978 – Slumrande toner


title: Ana-Yrsa Falenius

text: 1986 – Bröderna Mozart


title: Ana-Yrsa Falenius

text: 1988 – Livsfarlig film


title: Ana-Yrsa Falenius

text: 1989 – Klassliv (TV-serie)


title: Ana-Yrsa Falenius

text: 1991 – Underjordens hemlighet


title: Ana-Yrsa Falenius

text: 1993 – Tala! Det är så mörkt


title: Ana-Yrsa Falenius

text: 1995 – Dvorak den fantastiske


title: Ana-Yrsa Falenius

text: 1999 – Tre Kronor (TV-serie)


title: Ana-Yrsa Falenius

text: 2001 – Rederiet (TV-serie)


title: Ana-Yrsa Falenius

text: 2003 – Överallt och ingenstans


title: Ana-Yrsa Falenius

text: 2005 – Krama mig


title: Ana-Yrsa Falenius

text: 2010 – Bröderna Karlsson


Ana-Yrsa Falenius


title: Luettelo televisiosarjan Teräsmieheni jaksoista

text: Tämä on luettelo televisiosarjan Teräsmieheni jaksoista. Ohjelma alkoi Yhdysvalloissa 12. syyskuuta 1993 ja päättyi 14. kesäkuuta 1997.


title: Sweet Movie – makea kaunotar

text: Sweet Movie – makea kaunotar on jugoslavialaisen Dušan Makavejevin käsikirjoittama ja ohjaama avantgarde-tyylinen draamakomediaelokuva vuodelta 1974. Erillisistä tarinoista lomittain koostuva karnevalistinen elokuva tunnetaan hyvän maun rajoja koettelevista kohtauksistaan, joissa käsitellään ruumiineritteitä ja rikotaan seksuaalisia ja sosiaalisia tabuja.


title: Sweet Movie – makea kaunotar

text: Elokuva alkaa missikilpailun kaltaisella kisalla, jossa etsitään gynekologisin menetelmin täydellistä neitsyttä amerikkalaiselle maitomiljonäärille Mr. Kapitalille. Nöyryyttävän hääyön jälkeen kisan voittaja, Miss Kanada, lähetetään matkalaukussa Pariisiin, jossa tämä rakastelee latinolaulaja El Machon kanssa ja ajautuu omituiseen kommuuniin, joka harrastaa kopro- ja emetofiliaa. Elokuvan lopussa Miss Kanada esiintyy eroottisessa mainoksessa suklaalla kuorrutettuna.


title: Sweet Movie – makea kaunotar

text: Toinen tarina kertoo Potemkin-nimisen laivan kapteenista Annasta, joka rakastuu komeaan merimieheen ja rakastelee tämän kanssa sokeripedillä. Anna myös houkuttelee pikkupoikia seksiin laivan lastina olevilla makeisilla, kunnes poliisi löytää lasten kelluvia ruumiita. Elokuvan lopussa ruumiit alkavat kuitenkin herätä eloon.


title: Sweet Movie – makea kaunotar

text: Francis Ford Coppola oli kiinnostunut Makavejevistä nähtyään tämän aiemman elokuvan "WR – organismin mysteerit" ja houkutteli tätä ohjaamaan elokuvan "Ilmestyskirja. Nyt. Makavejev kieltäytyi ja ohjasi sen sijaan "Sweet Movien".


title: Sweet Movie – makea kaunotar

text: Elokuvan piti alun perin koostua vain Miss Kanadan tarinasta, mutta hahmoa näytellyt Carole Laure jättäytyi pois tuotannosta jouduttuaan hyväilemään miehen penistä lähikuvassa. Tämän jälkeen ohjaaja Makavejev teki käsikirjoituksen uusiksi ja lisäsi toisen tarinan Annasta, jota näyttelee Anna Prucnal.


title: Sweet Movie – makea kaunotar

text: "Sweet Movie" aiheutti ympäri maailmaa skandaaleja ja sensuurin vaatimia leikkauksia, ja monissa maissa se on yhä kielletty. Suomessa se kiellettiin aluksi kokonaan hyvien tapojen vastaisena ja raaistavana, mutta sai lapsikohtauksen poiston jälkeen K-18-luokituksen. Kohua etenkin Puolassa lisäsi se, että mauttomien ja suorasukaisten näyteltyjen kohtausten lisäksi elokuvassa käytetään toisen maailmansodan aikaisen Katynin joukkomurhan puolalaisuhrien esiin kaivamista esittävää dokumenttimateriaalia. Puolan viranomaiset mitätöivät Anna Prucnalin passin niin, ettei hän päässyt palaamaan kotimaahansa vuosiin. Elokuvaa oli pitkään vaikea saada käsiinsä, mutta vuonna 2007 se julkaistiin Criterion Collection -sarjassa dvd:nä.


title: Eteisväliseinän aukko

text: Eteisväliseinän aukko () on synnynnäinen sydänvika, josta kärsivän eteisväliseinässä on aukko.


title: Eteisväliseinän aukko

text: PFO eli avoin soikea ikkuna ("patent foramen ovale") on sydämen eteisten välisessä seinämässä sijaitseva reikä. PFO johtuu siitä, ettei sikiöllä sydämessä oleva reikä sulkeudu normaaliin tapaan syntymän jälkeen. Sitä esiintyy noin neljänneksellä aikuisväestöstä; ruumiinavauksissa se todetaan 17–27 prosentilla vainajista. PFO voi altistaa laskimosta lähtevälle hyytymän aiheuttamalle veritulpalle esimerkiksi aivoverenkiertoon. Avoin soikea ikkuna voi aiheuttaa oikovirtauksen oikealta vasemmalle ja saattaa altistaa potilaan hyytymälle.


title: Jegor Korškov

text: Jegor Korškov (s. 10. heinäkuuta 1996 Novosibirsk, Venäjä) on venäläis-kazakstanilainen jääkiekkoilija, joka pelaa KHL-joukkue Lokomotiv Jaroslavlissa. Hän on pelipaikaltaan laitahyökkääjä.


title: Maksim Lazarev

text: Maksim Lazarev (s. 29. tammikuuta 1996 Kazan, Venäjä) on venäläinen jääkiekkoilija, joka pelaa QMJHL-joukkue Cape Breton Screaming Eaglesissa. Hän on pelipaikaltaan laitahyökkääjä ja laukoo oikealta.


title: Radel Fazlejev

text: Radel Fazleyev (s. 7. tammikuuta 1996 Kazan, Venäjä) on venäläinen jääkiekkoilija, joka aloitti kolmivuotisen tulokassopimuksensa ensimmäisen kauden Philadelphia Flyersissa kaudella 2016–2017. Hän pelasi kauden aikana vain farmiseura Lehigh Valley Phantomsissa AHL:ssa ja Reading Royalsissa ECHL:ssä.


title: Naton pommitukset Jugoslaviassa

text: Naton pommitukset Jugoslaviassa (NATO:n käyttämä koodinimi Operation Allied Force, Yhdysvaltain asevoimien käyttämä koodinimi Operation Noble Anvil) alkoivat 24. maaliskuuta 1999 ja päättyivät 10. kesäkuuta 1999 kestäen 78 päivää. Pommitusten syynä oli Jugoslavian presidentin Slobodan Miloševićin haluttomuus hyväksyä Kosovoa koskevaa suunnitelmaa. 11 viikon kiivaiden pommitusten jälkeen Kosovo siirtyi kansainvälisten joukkojen valvontaan.


title: Naton pommitukset Jugoslaviassa

text: Etniset jännitteet olivat kasvaneet Kosovossa Josip Broz Titon kuoleman jälkeen. Jugoslavian johtajaksi noussut Milošević lakkautti Kosovon autonomian vuonna 1989 kuultuaan serbien valituksia heihin kohdistuneista hyökkäyksistä. Samana vuonna vietettiin Kosovo Poljen taistelun 600-vuotisjuhlia. 1990-luvun puolessa välissä Kosovon serbien ja albaanien välit kiristyivät ja kehittyivät sodan asteelle terroristiseksi syytetyn UÇK:n tehdessä hyökkäyksiä serbipoliiseja ja serbihallintoa vastaan serbien vastatessa iskuihin kovaotteisesti. Lännessä alettiin seurata huolestuneina Kosovon tilannetta, kun BBC:n toimittajat raportoivat useista albanialaisista siviiliuhreista ja useat albaanit pakenivat Kosovosta serbipoliisien väkivaltaisuuksia. Jugoslaviaan kohdistettavista pommituksista alettiin puhua jo vuonna 1998. Asiassa haluttiin kuitenkin vielä toistaiseksi luottaa pelon voimaan.


title: Naton pommitukset Jugoslaviassa

text: YK antoi Kosovon tilanteesta useita päätöslauselmia. Molempia osapuolia kehotettiin pidättäytymään väkivallasta ja saamaan aikaan aselevon. Jugoslavia myöntyi lokakuussa 1998 päästämään 2000 Etyj-tarkkailijaa Kosovoon varmistamaan, että molemmat osapuolet noudattivat YK:n vaatimuksia. Albaanikapinalliset julistivat yksipuolisen tulitauon samassa kuussa. Marraskuussa 1998 USA ja Nato syyttivät sekä Belgradin hallitusta että albaanikapinallisia tulitaukosopimuksen vaarantamisesta. Yhdysvaltain ulkoministeri Madeleine Albright vaati Belgradin hallintoa vetämään poliisijoukot pois Kosovosta. Väkivaltaisuudet jatkuivat tulitauon aikana ja Serbian rajajoukkojen ja UÇK:n sissijoukkojen välillä sattui yhteenottoja. Serbijoukot tulittivat useita albaanikyliä, joissa UÇK:n taistelijoiden uskottiin majailevan.


title: Naton pommitukset Jugoslaviassa

text: 15. tammikuuta Račakin kylässä tapahtui sotarikos albaanialaisia siviilejä vastaan. Yksi UÇK:n tukikohdista sijaitsi Račakissa. Račakin kylästä löydettiin yli 40 ruumista, joiden vahvistettiin olleen albaanisiviilejä. Serbit kiistivät Helena Rannan tutkimusryhmän raportin. HRW:n mukaan serbijoukot olivat tulittaneet ja kiduttaneet siviilejä. Račakin välikohtaus kovensi lännen asenteita Jugoslavian hallintoa kohtaan ja Nato uhkasi Jugoslaviaa pommituksilla, mikäli Kosovon väkivaltaisuuksia ei saataisi loppumaan. Venäjä vastusti sotilaallista ratkaisua ja varoitti olemaan koskemasta Kosovoon. Yhdysvalloissa republikaanien suhtautuminen Naton tuleviin pommituksiin oli jakautunut. Yhdysvalloista, Venäjästä, Iso-Britanniasta, Ranskasta, Saksasta ja Italiasta koostunut Balkanin yhteysryhmä patisti serbejä ja albaaneja solmimaan sopimuksen, jolla lopetettaisiin väkivaltaisuudet Kosovossa ja annettaisiin Kosovolle laaja autonomia. Helmikuussa järjestettiin Pariisin lähellä Kosovon rauhansuunnitelmaa käsittelevä konferenssi, jossa yritettiin saattaa taistelevat osapuolet sopuun. Konferenssissa solmittiin Rambouillet’n sopimus, jossa vaadittiin Kosovolle laajaa autonomiaa ja lupaa saada lähettää alueelle Nato-joukkoja laajoin valtuuksin. Jugoslavian presidentti Milošević kieltäytyi allekirjoittamasta rauhansopimusta. Jugoslavia vastusti erityisesti sopimuksen kohtaa, jossa Nato-joukot oltaisi päästetty Kosovoon. Yhdysvaltain erityislähettiläs Richard Holbrooke yritti vielä käydä taivuttelemassa Milosevicia hyväksymään sopimuksen, tuloksetta. Naton pääsihteeri Javier Solana määräsi Naton aloittamaan ilmaiskut Jugoslaviaa vastaan 24.3.


title: Naton pommitukset Jugoslaviassa

text: Pommitussotaan lähdettiin virallisesti ilman YK:n mandaattia. YK kuitenkin syytti serbejä etnisestä puhdistuksesta. Milošević oli aiemmin kiistänyt syytökset etnisestä puhdistuksesta. Naton pommituslennot olivat Naton ensimmäinen hyökkäys itsenäistä valtiota vastaan. Ilmaiskut pyrittiin kohdistamaan esimerkiksi Jugoslavian hallinnollisiin rakennuksiin, televisiokeskuksiin ja maan infrastruktuuriin. Myös maajoukkojen käyttöä harkittiin. Huhtikuussa serbijoukot kaappasivat kolme USA:n YK:n joukoissa palvellutta sotilasta. Sotilaat vapautettiin myöhemmin kansalaisaktivisti Jesse Jacksonin taivuttelujen ansiosta.


title: Naton pommitukset Jugoslaviassa

text: Pommitusten aikana lännen ja Kiinan välit kylmenivät hetkeksi Naton pommitettua Kiinan suurlähetystöä. Kiinan suurlähetystön pommitus oli vain yksi monista Naton harhaiskuista. Pommituksia kiihdytettiin ja laajennettiin aika ajoin. Jugoslavian hallinnon tarjoukset tulitauosta ja serbijoukkojen osittaisesta vetäytymisestä torjuttiin riittämättöminä. Merkkejä sotaväsymyksestä näkyi, kun serbit myöntyivät yksittäiseen YK:n operaatioon, joka tulkittiin lopulta askeleeksi oikeaan suuntaan. Tilanne alkoi kiristyä myös diplomaattisella rintamalla. Venäjä uhkasi asettua konfliktin ratkaisussa poikkiteloin, jollei pommituksia keskeytettäisi. Sodan loppu alkoi lopulta olla näköpiirissä. USA:ssa tuki sodalle oli hiipunut jo jonkin aikaa. Yhdysvaltalaiset halusivat yhä enemmän taukoa pommituksiin ja asiaan enemmän neuvotteluratkaisua. Myös tuki Bill Clintonille hiipui.


title: Naton pommitukset Jugoslaviassa

text: Kun pommitusten alkamisesta oli kulunut 72 päivää alkoivat serbit suhtautua myötämielisesti rauhansuunnitelmaan. Milošević myöntyi kansainväliseen rauhansuunnitelmaan, joka velvoitti serbijoukot vetäytymään Kosovosta. EU:n lähetystön jäsenenä toiminut Martti Ahtisaari suhtautui serbien myöntyväisyyteen varovaisen toiveikkaasti. Rauhaa kohti edetessä Nato antoi Jugoslavialle uhkavaatimuksen. Serbijoukkojen olisi vetäydyttävä Kosovosta määräaikaan mennessä ja vasta silloin pommitukset voitaisiin keskeyttää. Rauhanneuvotteluissa koettiin takaisku, kun serbit ja natojoukot eivät meinanneet saavuttaa yksimielisyyttä pakolaisten turvallisesta kotiinpaluusta. Sopimus kuitenkin allekirjoitettiin ja serbijoukot aloittivat vetäytymisen Kosovosta. UÇK oli luvannut taata serbijoukkojen turvallisen poistumisen ja Hashim Thaçi lupasi UÇK:n muuttuvan sissijärjestöstä poliittiseksi toimijaksi.


title: Naton pommitukset Jugoslaviassa

text: 11 viikkoa kestäneet pommitukset päättyivät 10. kesäkuuta, kun serbijoukot olivat aloittaneet vetäytymisen Kosovosta. YK:n kansainvälisiä rauhanturvajoukkojen lähettämistä maahan alettiin suunnitella. YK:n päätöslauselmassa 1244 vaadittiin muun muassa väkivaltaisuuksien loppumista, laajaa autonomiaa Kosovolle ja pakolaisille turvallisen kotiinpaluun edellytykset. Lisäksi UNMIK oli muodostamassa Kosovoon julkishallintoa, oikeuslaitosta ja poliisivoimia. Kosovo siirtyi YK:n valvontaan.


title: Naton pommitukset Jugoslaviassa

text: Sota päättyi Naton voittoon ja Jugoslavian antautumiseen. Nato ilmoitti menettäneensä pommitussodan aikana vain kaksi miehitettyä sotilaskonetta, kun taas serbiarmeijan arvioitiin menettäneen yli 600 sotilasta. Materiaaliset vahingot olivat suuret. Vahinkojen korvausten suuruudeksi arvioitiin sata miljardia dollaria. YK arvioi Jugoslavian saastuneen pahoin pommitusten seurauksena. HRW:n mukaan noin 500 siviiliä kuoli Nato:n pommituksissa. Jugoslavian hallinnon mukaan ilmapommituksissa kuoli tuhansia siviilejä. HRW syytti Natoa ihmisoikeusrikkomuksista. Republikaanit arvostelivat Clintonia ”humanitaarisesta katastrofista” ja George W. Bush käytti Jugoslavian pommitussodan heikkouksia vaalikampanjassaan demokraatteja vastaan. Kosovon sodan arvioitiin myös huonontavan Yhdysvaltojen ja Venäjän suhteita. Vuonna 2001 Kosovossa aseista riisuttavaksi määrätty UÇK siirsi toimintansa osittain Makedoniaan, jossa vaadittiin Makedonian albaaneille tasavertaista asemaa makedonialaisten rinnalla. Milošević joutui eroamaan Serbian verettömän vallankumouksen seurauksena. Milošević ja joukko korkeita serbialaisia sotilashenkilöitä joutui Haagiin vastaamaan syytteisiin sotarikoksista. Kosovon serbit pelkäsivät koteihinsa palaavien albaanien kostoa. Serbien ja albaanien välit pysyivät kireinä pommitusten jälkeen. YK:n hallinnon alaisuudessa ollut Kosovo julistautui itsenäiseksi helmikuussa 2008. Venäjä on käyttänyt Naton pommitussotaa ja Kosovon irtautumista Serbiasta hyväkseen vastatessaan kritiikkiin Krimin ”laittomasta liittämisestä” Venäjään vuonna 2014.


title: Naton pommitukset Jugoslaviassa

text: Jugoslavian pommitusten aikana neutraalin tiedon saaminen oli haasteellista. Radio-televizija Srbije välitti albaani- ja Nato vastaista propagandaa. Valtion televisiokanavasta riippumattomien toimittajien elämä tehtiin vaikeaksi. Nato oikeutti Serbian televisiokeskuksen pommituksen sillä syyllä, että se välitti vihamielistä propagandaa ja valheita. Toisaalta myös läntistä mediaa syytettiin puolueellisesta uutisoinnista konfliktin suhteen ja serbihallinnon tarpeettomista vertailuista natsihallintoon.


title: Naton pommitukset Jugoslaviassa

text: Pommituksia arvosteltiin laajasti. Ympäri maailmaa protestoitiin Jugoslavian pommituksia vastaan. Venäjä ja Kiina tuomitsivat pommitukset laittomana sotilaallisena toimena. Venäjä oli varoittanut kriisin laajentuvan maailmansodaksi. Naton väliintulo ei hellittänyt albaaneihin kohdistuvaa vainoa. Serbit kiihdyttivät albaaneihin kohdistuvaa sortoa pommitusten aikana, jolloin useita kyliä tyhjennettiin albaaneista. Naton mukaan serbit toteuttivat etnisiä puhdistuksia myös Montenegron puolella. Pommituksia arvosteltiin siitä, että ne kohdistuivat usein siviileihin. Naton pommituskohteilla ei usein ollut tekemistä serbien sotilaskohteiden kanssa. Naton harhaiskut osuivat Montenegron puolelle ja Albanian vastaisella rajalla oleviin albaanijoukkoihin. Yhdysvaltain ja Kiinan välille syntyi diplomaattinen kiista Naton pommittaessa vahingossa Kiinan suurlähetystöä. Serbian naapurimaan Bulgarian pääkaupungissa Sofiassa sijainneeseen kotitaloon osui vahingossa Naton ohjus. Kukaan ei loukkaantunut harhaiskussa. Naton ilmapommit osuivat myös esimerkiksi sairaaloihin, vanhainkoteihin ja pakolaisleireille.


Five Nights at Freddy's: The Silver Eyes on vuonna 2015 julkaistu kauhuromaani, jonka ovat kirjoittaneet Scott Cawthon ja Kira Breed-Wrisley. Se perustuu "Five Nights at Freddy's" -pelisarjan peleihin.


title: Five Nights at Freddy's: The Silver Eyes

text: Tarina sijoittuu kymmenen vuotta Freddy Fazbear's Pizzan murhien jälkeen. Charlotte palaa kotikaupunkiinsa Hurricaneen saattaakseen yhteen vanhat lapsuudenystävänsä. Hänen isänsä oli Freddy Fazbear's Pizzan omistaja, ja hän oli rakentanut kaikki sen maskottirobotit.


text: Charlie ja hänen ystävänsä palaavat uteliaisuuttaan vanhaan pizzeriaan. Se on piilossa ja eristyksissä, mutta on yhä toiminnassa. He onnistuvat pääsemään pizzerian sisälle. Maskotit, jotka ennen viihdyttivät lapsia, ovatkin nyt murhanhimoisia.


title: Vallaton Waltari

text:
Vallaton Waltari on Mika Waltarin tekstejä sisältävä kokoelma, joka ilmestyi 1957 WSOY:n kustantamana. Se sisältää kuusikymmentä kirjoitusta 1930-luvulta 1950-luvulle, muun muassa novelleja, kertomuksia, tekstejä kirjoittamisesta sekä näytelmän "Yövieras". Teoksesta on julkaistu neljä painosta vuoteen 2008 meneessä
Teoksen ensimmäinen painos oli poikkeuksellisen suuri, 20 000 kappaletta.


title: Ulla Lipponen

text: Ulla Lipponen (5. syyskuuta 1941 Kuopio – 25. marraskuuta 2015 Kuopio) oli suomalainen perinteentutkija. Hän tutki erityisesti lasten ja nuorten folklorea, ja työskenteli Suomalaisen Kirjallisuuden Seuran kansanrunousarkistossa. Työtään hän esitteli useissa teoksissa, joista esimerkiksi "Kilon poliisista" (1987) on otettu kymmenen painosta ja sen uudistetusta versiosta "Kilon toinen poliisi" useita lisää.


title: Ulla Lipponen

text: Lipponen palkittiin 2004 ansioistaan Suomen lasten Kalevala -palkinnolla.


title: Lohtunaiset

text: Lohtunaiset olivat naisia ja tyttöjä, jotka Japanin keisarillinen armeija pakotti seksiorjuuteen Japanin miehitysalueilla jo ennen toista maailmansotaa sekä sodan aikana. Termi on suora käännös japaninkielisestä sanasta ianfu, joka on kiertoilmaus prostituoidulle. Arviot naisten määrästä vaihtelevat muutamasta kymmenestä tuhannesta jopa kahteensataan tuhanteen.


title: Lohtunaiset

text: Lohtunaisten kohtalo on nykyäänkin haitannut Japanin ja sen naapurimaiden suhteita. Joulukuussa 2015 Etelä-Korea ja Japani pääsivät viimein sopimukseen lohtunaisista ja Japani muun muassa pyysi lohtunaisten kohtelua anteeksi ja sitoutui maksamaan elossa oleville lohtunaisille korvauksia.


title: Park Avenue

text: Park Avenue on leveä puistokatu New Yorkin kaupungissa. Se on pohjois-etelä-suuntainen tie, joka ulottuu etelästä Manhattanilta pohjoiseen Bronxiin. Park Avenue tunnettiin kokonaisuudessaan ennen 1860-lukua neljäntenä avenuena (), ja tämä nimitys on yhä nykyäänkin käytössä Etelä-Manhattanilla 14th Street -kadun eteläpuolella. Katuosuudesta Union Square -aukion laidalla 14th Street ja 17th Street -katujen välillä käytetään nimeä Union Square East ja osuus 17th Street ja 32nd Street -katujen välillä tunnetaan nimellä Park Avenue South. Suurimman osan tien pituudesta Manhattanilla Madison Avenue kulkee samansuuntaisesti yhden korttelin päässä sen länsipuolella ja Lexington Avenue sen itäpuolella.


title: Park Avenue

text: Park Avenue, joka tunnettiin alun perin nimellä Fourth Avenue, kaavoitettiin yhdessä useimpien muiden Manhattanin suurten puistokatujen kanssa osana Manhattanin ruutuasemakaavaa 1810-luvulla. 1830-luvulta lähtien leveän kadun keskellä oli alun perin ylhäältä avoin maaleikkaus, jossa kulki New York and Harlem Railroad -rautatie. 1850-luvulla osa rautatiestä 34th Street ja 40th Street -katujen välillä peitettiin kannella, jonka päälle istutettiin nurmikkoa. Tästä muodostui tien keskelle puistomainen viheralue, jonka vuoksi katettua katuosuutta alettiinkin kutsua nimellä Park Avenue. Sen jälkeen kun nykyisen Grand Central -terminaalin paikalla sijainnut aikaisempi Grand Central -asema () avattiin 1870-luvulla, myös sen pohjoispuolisia raiteita alettiin upottaa maanalaiseen tunneliin ja myöhemmin 1800-luvun lopulla myös puistokatua jatkettiin terminaalin pohjoispuolisen rautatietunnelin päälle.


title: Park Avenue

text: 1910-luvulla Grand Central -terminaalin ympärille alettiin rakentaa korotettua Park Avenue Viaductia, jota pitkin Park Avenuen liikenne pääsi keskellä puistotietä sijaitsevan rautatieterminaalin ympäri.


title: Park Avenue

text: Puistokadun eteläinen, nykyisinkin Fourth Avenuena tunnettu osio ulottuu 8th Street -kadun kohdalta 14th Street -kadulle. Sen eteläpuolella Lower East Sidella katu muuttuu ensin Cooper Squareksi ja sitten the Boweryksi. 14th Streetin kohdalla pohjoiseen kulkiessa tie kääntyy koilliseen päin. 14th Street ja 17th Street -katujen välillä puistokatu reunustaa Union Square -aukiota itäpuolelta ja siitä käytetäänkin nimeä Union Square East. Union Squaren pohjoispuolella 32nd Streetille asti puistokadusta käytetään nimeä Park Avenue South. 32nd Street -kadun pohjoispuolelta aina Bronxin 189th Street -kadulle tien nimi on Park Avenue.


title: Park Avenue

text: 33rd Street ja 40th Street -katujen välillä tien toinen pohjoisen suuntaisen liikenteen kaista siirtyy maan alle 1830-luvulta peräisin olevaan Murray Hillin tunneliin. 40th Street ja 46th Street -katujen välillä Park Avenuen liikenne nousee Park Avenue Viaductin silloille, jotka kiertävät Grand Central -terminaalin ja päättyvät kahteen Helmsley Building -nimisen rakennuksen läpi kulkevaan tunneliin.


title: Park Avenue

text: Terminaalin pohjoispuolella paikallisjunapalvelu Metro-North Railroadin raiteet kulkevat 47th Street -kadulta 97th Street -kadulle asti Park Avenuen alla kulkevassa tunnelissa. Park Avenue päättyy Manhattanilla 132nd Streetin pohjoispuolella ja sen liikenne yhdistyy Harlem River -kanavaa reunustavaan Harlem River Drive -tiehen. Park Avenue jatkuu kuitenkin kanavan toisella puolella Bronxissa 138th Streetin eteläpuolelta aina 189th Streetin pohjoispuolelle.


title: Haskell Wexler

text: Haskell Wexler (6. helmikuuta 1922 Chicago, Yhdysvallat – 27. joulukuuta 2015 Santa Monica, Kalifornia, Yhdysvallat) oli yhdysvaltalainen elokuvaaja. Hän kuvasi sekä näytelmäelokuvia että teollisuuselokuvia, mainoksia ja poliittisia dokumentteja. Hän sai työstään useita palkintoja, joista tunnetuimpia ovat kaksi Oscaria ("Kuka pelkää Virginia Woolfia?" ja "Tämä maa on minun"). Hänellä on myös tähti Hollywoodin Walk of Famella. Hänen ensimmäinen pitkä näytelmäelokuvatyönsä oli Irvin Kershnerin ohjaama "Stakeout on Dope Street" (1958). Tunnettuja kuvaustöitä ovat lisäksi esimerkiksi Elia Kazanin "America America" (1963), Mike Nicholsin "Kuka pelkää Virginia Woolfia?" (1966) ja Norman Jewisonin "Yön kuumuudessa" (1967).


title: Fame-luokka (linjalaiva)

text: Fame-luokka oli Britannian kuninkaallisen laivaston yhdeksän aluksen muodostama 74-tykkinen kolmannen luokan linjalaivaluokka.


title: Fame-luokka (linjalaiva)

text: Aluksen kummallakin tykkikannella oli kaksikymmentäkahdeksan tykkiä, alemmalla 32 naulan ja ylemmällä 18 naulan tykkejä. Puolikannella oli neljätoista ja etukannella neljä 9 naulan tykkiä.


Aasian infrastruktuuri-investointipankki AIIB ("Asian Infrastructure Investment Bank") on kansainvälinen finanssi-instituutio. Pankki perustettiin Kiinan aloitteesta ja sillä on 86 jäsenmaata, joista osa ei-aasialaisia. Myös Suomi on pankin jäsen. Pankki perustettiin muodollisesti 25. joulukuuta 2015 ja sen toiminta alkoi tammikuussa 2016.


title: Ericus Achrelius

text: Ericus Achrelius (myös mainittu muodossa "Ericus Danielis Roslagius", 15. toukokuuta 1604 Solön kylä, Österåker, Roslagen – 17. huhtikuuta 1670 Turku) oli ruotsalainen Turun akatemian ensimmäinen lääketieteen professori. Achrelius tunnettiin esimerkikkinä huonosta professorista, joka ei virassaollessaan tiedetä julkaisseen yhtään tieteellistä kirjallista tuotosta.


title: Ericus Achrelius

text: Achrelius syntyi Ruotsissa. Hänen isänsä oli tilanhoitaja Daniel Brynolfinpoika Achrelius ja äitinsä Anna Nilsintytär. Ensimmäiset opilliset maininnat hänestä löytyvät Uppsalan yliopiston matrikkeleista vuosilta 1620 ja 1625. Uppsalassa hän opiskeli aluksi filosofisessa tiedekunnassa latinankielistä puhetaitoa, historiaa, matematiikkaa ja fysiikkaa. Vasta myöhemmin hän opiskeli lääketiedettä ja anatomiaa. Ainoa Achreliuksen säilynyt julkaisu on 11. maaliskuuta 1627 pidetty juhlapuhe, jossa hän puolusti mikro-makrokosmosteoriaa.


title: Ericus Achrelius

text: 1630-luvulla Achrelius toimi yksityisopettajana Uppsalassa skotlantilaissyntyisen upseerin David Sithonin (Sitton/Seton) pojille Johnille ja Davidille. Hän sai vuosikymmenen puolivälissä taloudellista tukea valtakunnandrotsi Gabriel Oxenstiernan puolison Merta Bielken yliopistolle tekemästä testamenttilahjoituksesta. Turkuun hän saapui vuonna 1640 Turun akatemian perustamisen aikoihin tavoittelemaan lääketieteellistä virkaa. Akatemian lääketieteen professoriksi valittiin aluksi Olof Regelius, joka ei kuitenkaan ottanut virkaa vastaan vaan jäi Hollantiin jatko-opiskelijaksi. Näin kuningatar Kristiinan holhoojahallitus nimitti Achreliuksen lääketieteen professoriksi 20. syyskuuta 1641.


title: Ericus Achrelius

text: Turun akatemian rehtorin virka kiersi professorilta toiselle ja Achrelius toimi rehtorina 1643–1644 ja 1650–1651. Hän teki myös maakuntamatkoja tiluksille Varsinais-Suomeen ja Hämeeseen, joilla tutustui suomalaisten tauteihin ja lääkekasveihin. Achrelius kuitenkin turhautui työhönsä ja vuonna 1645 hän valitti konsistorille oppilasmääriensä romahtaneen, koska lääketieteen opiskelijoille ei ollut myönnetty stipendejä. Maaliskuussa 1661 hän pyysi lupaa luonnoida ja pitää harjoituksia kotonaan, mutta pyyntö evättiin ja häntä kehoitettiin luennoimaan enemmän julkisesti. Konsistorin kokouksessa 4. huhtikuuta 1661 piispa Johannes Elai Terserus esitti kysymyksiä siitä miksi Achrelius ei luennoinut, käynyt kirkossa eikä osallistunut riittävästi konsistorin toimintaan. Terserus totesti myös, että Achreliuksen johdolla ei ollut pidetty yhtään väitöstä vaikka Akatemian sääntöjen mukaan jokaisen professorin piti johtaa vähintään yhtä väitöstä vuodessa. Kansleri Brahen huomautuksen jälkeen Achrelius alkoi väliaikaisesti luennoimaan ja käymään kirkossa. Vielä seuraavana syksynä häntä huomautettiin samasta asiasta. Tämän jälkeen hänen rinnalleen yritettiin saada toista profesuuria, mutta hanke kariutui rahanpuutteeseen. Achrelius pysyi virassaan kuolemaansa saakka ollen viimeisinä vuosinaan hyvin sairas.


title: Ericus Achrelius

text: Vaikka Achreliukselta ei tunneta tieteellisiä julkaisuja on Achreliukselta säilynyt joukko hänen latinaksi, ruotsiksi ja englanniksi laatimiaan onnittelurunoa eli gratulaatiota. Englanninkieliset gratulaatiot ovat Tönnes Klebergin tutkimuksen mukaan ensimmäiset syntyperäisen ruotsalaisen englanniksi laatimat runot. Ne ovat myös ensimmäisiä Suomessa painettuja englanninkielisiä tekstejä. Achreliukselta tunnetaan kymmenen englanninkielistä gratulaatiota vuosilta 1642–1661. Achreliuksen gratulaatiot ovat Matti Peikolan tutkimusten mukaan osittain kopioitu lähes suoraan ja osittain mukailtu skotlantilaisesta psalttarista.


title: Ericus Achrelius

text: Vuonna 1643 Achrelius avioitui piispa Isaacus Rothoviuksen tyttären Margaretha Rothovian kanssa. Liitosta syntyi kuusi lasta. Näistä tunnetaan Daniel Achrelius, josta tuli Turun akatemian kaunopuheisuuden professori.


title: Riuttasjärvi (Parkano)

text: Riuttasjärvi on Pirkanmaalla Parkanossa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Riuttasjärvi on osa Riuttasjärven-Linnanjärven aluetta.


title: Riuttasjärvi (Parkano)

text: Nykyään Riuttasjärveen kuuluvat myös Savajärven ja Kaitaveden järvialtaiden vedet. Näitä osia kutsutaan edelleen näillä nimillä, vaikka ne kuuluvatkin Käenkosken voimalan patoaltaaseen.


title: Riuttasjärvi (Parkano)

text: Järven pituus on 6,4 kilometriä pitkä, leveimmillän 900 metriä ja sen pinta-ala on 179 hehtaaria. Sen rannat ovat enimmäksen vähän rakennettua metsämaata, jossa kalliot nousevat monin paikoin pintaan. Rantaviivan pituus on 25 kilometriä. Koko järvialtaan vedenpinnankorkeus on 120,5 metriä merenpinnan yläpuolella ja järven vedenpinnan korkeutta säännöstellään välillä 119,32–120,89 metriä. Järvi on matala, koska keskisyvyys on vain kolme metriä ja suurin syvyys 13 metriä. Valtatie 3 seuraa järveä länsipuolella keskimäärin puolen kilometrin etäisyydellä ja Tampere–Seinäjoki-rata järven itäpuolella.


title: Riuttasjärvi (Parkano)

text: Riuttasjärven ja Savajärven välinen raja kulkee Jyrkkäkoskessa, joka jäi vuonna 1957 veden alle. Se sijaitsee 2,1 kilometriä pohjoiseen eteläpäässä järven ylittävältä rautatiesillalta. Kosken pudotus oli tuolloin vain metrin luokkaa ja leveys alle 20 metriä. Nykyään kosken länsirannan niemi on irronnut länsirannasta kolmeksi saareksi, joita erottaa mantereesta alle 100 metriä leveä matala salmi. Järvialtaan syvin kohta, joka on 13 metriä syvä, sijaitsee Salminkallioiden eteläpuolella olevan kapeikon suulla. Suurin saari on Isoniemi, joka on myös voimalaitoksen synnyttämä saari. Sen edustalla on 11 metriä syvää. Järvialtaaseen laskee ympäröivistä metsistä suo-ojia. Ne tuovat vettä esimerkiksi Teerinevalta, Vapunnevalta ja Hotakannevalta. Siihen laskee myös Iso-Visurin ja Visurinlammen yhteinen laskuoja. Riuttasjärven eteläosassa on runsaasti vapa-ajan asuntoja, yksi maatila ja Käenkosken tanssilava .


title: Riuttasjärvi (Parkano)

text: Savajärven järviallas on 1,5 kilometriä pitkä ja leveimillään 320 metriä. Savajärven erottaa Kaidoistavesistä Pitkäkosken kapeikko. Tämä virtaava salmi on vain 30 metriä leveä. Järvialtaaseen laskee ympäröiviltä soilta suo-ojia. Niitä ovat esimerkiksi Mustakeidas, Hotakanneva ja Isoneva, jossa on turvetuotantoalue. Suurin oja on Vehkapuru, joka laskee järvialtaan pohjoispäähän. Sen kautta laskevat Hotakanlampi, Vehkapurunlampi ja Kartiskalampi. Järvialtaan rannat ovat lähes asumattomia.


title: Riuttasjärvi (Parkano)

text: Kaitaveden nykyinen nimitys on Kaidatvedet. Se päättyy Linnajärvestä kaivettuun Rännärinkosken perattuun uomaan, joka alittaa valtatien 23. Järviallas on 3,4 kilometriä pitkä ja 350 metriä leveä. Siihen laskee itäpuolelta suo-ojia, jotka tuovat myös Kangaslamminnevalta Kangaslammen ja Piikkilammen vedet. Suurin vesimäärä tulee kuitenkin Linnanjärveltä. Järvialtaan ranta on lähes rakentamaton, sillä rannoilla on vain kolme vapaa-ajan asuntoa, Parkanon metsämuseo ja Eräkaidan maja. Paikallisia kuuluisia kohteita ovat myös Ruumissaari , Messukallio ja Sormikivi .


title: Riuttasjärvi (Parkano)

text: Vanhoissa 1800-luvun pitäjänkartoissa järven eteläkärjelle oli merkitty eri nimi kuin nykyään eli "Rajalampi". Joissakin kartoissa eteläosan yli oli merkitty kylien välinen raja. Valtionmaiden kartassa vuodelta 1849 näkyy Jyrkkäkosken itäranta.


title: Riuttasjärvi (Parkano)

text: Vuonna 1957 valmistuneen Käenkosken voimalaitos nosti vedenpintaa 4,5 metriä. Järven pinta-ala kasvoi monissa kohdin, vaikka järven rantojen rinteet ovatkin melko jyrkät. Käenkoskellä patoallas rakennettiin kosken alaosaan, jollon järvi piteni noin 250 metriä. Riuttaslahti piteni entisen rautatien ja nykyisen yhdystien 2742 penkereelle asti. Vastarannan Rajalahden maatilan maat jäivät veden alle ja paikalla on nykyään pitkä valtatien 3 suuntainen lahti, jonka saari on yhdistetty penkereillä rantoihin. Isoniemi irtosi saareksi, vastapään niemi ja sen yläpuoliset saaret hukkuivat veden alle. Jyrkkäkoski, joka erotti järven Savajärvestä, upposi. Savajärvi yhdistyi huomaamattomalla tavalla Riuttasjärveen, kun sen vedenpinta nousi 3,5 metriä. Savajärven pohjoispäässä Pitkäkosken alla ollut niemi ja sen takainen lahti upposi ja niemestä jäi jäljelle pieni saari. Pitkäkosken oikealla puolella, missä sjaitsi alava suo ja Vehkapuron uoma, työntyy nykyään pohjoiseen 650 metriä pitkä lahti. Pitkäkoski, joka erotti Savajärven Kaitavedestä, leveni vain 30 metriseksi salmeksi. Kaitavesi nousi metrin, jolloin eteläisin niemi irtosi saareksi ja eteläosan pikkusaaret upposivat. Pohjoispään Leikonsaari ja Ruumissaari se sijaan vain pienenivät. Voimalaitostöihin kuului myös Rännärikosken perkaaminen ja suoristaminen. Kaitajärvi on nykyään yhtä korkealla kuin Linnanjärvi.


title: Visurinlampi

text: Visurinlampi on Pirkanmaalla Parkanossa Käenkoskella sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Visurinlampi on osa Riuttasjärven-Linnanjärven aluetta.


title: Visurinlampi

text: Lampi on 300 metriä pitkä, 200 metriä leveä ja sen pinta-ala on 2,2 hehtaaria. Lammen pääaltaasta erkanee 150 metriä pitkä lahti, josta on kaivettu laskuoja Riuttasjärven rantaan Käenkosken tanssilavan tuntumaan . Lampeen laskee kaksi ojaa, joista toinen on Iso-Visurin laskuoja. Rantaviivan pituus on 900 metriä ja ranta on soistunutta metsää. Rannoille ei ole rakennettu mitään. Valtatie 3 ohittaa lammen 50 metrin päästä.


title: Iso-Visuri

text: Iso-Visuri on Pirkanmaalla Parkanossa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Iso-Visuri on osa Riuttasjärven-Linnanjärven aluetta.


title: Iso-Visuri

text: Järvi on 600 metriä pitkä, 300 metriä leveä ja sen pinta-ala on 13 hehtaaria. Se sijaitsee Mustanevan eteläpäässä ja sen rannat ovat suota. Etelärannalla on leveämpi avosuoalue. Järveen on kaivettu seitsemän ojaa, joista pohjoispäässä olevat tuovat siihen Mustanevan vettä. Kaakoiskärjestä lähtee laskuoja, joka laskee Visurinlampeen ja jatkaa siitä Riuttasjärveen. Rantaviivan pituus on 1,6 kilometriä. Rannoille on rakennettu neljä vapaa-ajan asuntoa. Niille johtaa tiet valtatieltä 3 Parkanon keskustan suunnalta.


title: Iso-Visuri

text: Vanhassa 1800-luvun pitäjänkartassa lammen nimi oli kirjoitettu "Visurilampi" ja se oli piirretty samaan karttaan toisen "Visurilampi" kanssa. Kartturi ei tuolloin erotellut niitän mitenkään. Iso-Vihurista oli piirretty laskuoja, joka laski nykyiseen Visurilampeen.


title: Yingkou

text: Yingkou (, pinyin: Yíngkǒu Shì) on prefektuuritason kaupunki Kiinan Liaoningin maakunnan eteläosassa. Kaupungin keskusta sijaitsee linnuntietä noin 160 kilometriä maakunnan pääkaupunki Shenyangista lounaaseen. Prefektuurin pinta-ala on 5 402 neliökilometriä ja väkiluku 2,43 miljoonaa (2010).


title: Yingkou

text: Kaupunki rajoittuu luoteessa Panjinin, koillisessa ja idässä Anshanin, etelässä Dalianin prefektuuritason kaupunkeihin, ja lännessä Bohaimereen.


title: Yingkou

text: Piirikuntatasolla prefektuuri jaetaan kuuteen osaan seuraavasti (numerointi kuten oheisessa kuvassa, asukasluvut vuonna 2010):


title: Kuolleen silmät

text: Kuolleen silmät – kertomuksia tuntemattoman ovilta on Mika Waltarin nimimerkillä Kristian Korppi kirjoittama kauhunovellikokoelma. Se ilmestyi 1926, ja kustantaja oli Schildt.


title: Kuolleen silmät

text: Nimellä Kristian Korppi Waltari oli aiemmin julkaissut runoja antologiassa "Nuoret runoilijat" (1926). Korppi viittasi Edgar Allan Poen tunnettuun runoon "Korppi", joka oli antanut hänelle herätteen. Kertomus "Muumio" käsittelee muinaista Egyptiä. Tutankhamon oli tuolloin maailmalla pinnalla, ja kansainvälisten esikuvien antaman esimerkin mukaan Waltari kuvaa kertomuksessa egyptiläisen haudan kauhuja. Waltarilla oli vuonna 1926 lyhyt suhde Elina Vaaran kanssa, ja tällä Vaaran keksimällä nimimerkillä Waltari kirjoitti myös kirja-arvosteluja Helsingin Sanomiin 1926–1927.


title: Kuolleen silmät

text: Kirjan mukaan on nimetty kauhuun keskittyvä lehti Kuolleen silmät.


title: We Are Never Ever Getting Back Together

text: We Are Never Ever Getting Back Together on yhdysvaltalaisen laulaja-lauluntekijä Taylor Swiftin kappale. Se on ensimmäinen single Swiftin neljänneltä albumilta "Red". Kappale kertoo Swiftin turhautuneisuudesta entistä miesrakastajaansa kohtaan, joka haluaa herättää uudelleen heidän rakkaussuhteensa.


title: We Are Never Ever Getting Back Together

text: Kappale nousi muun muassa Billboard Hot 100 -listalla kärkisijalle. Single sai Grammy-ehdokkuuden vuoden 2012 levytyksestä ja People's Choice-ehdokkuuden vuoden 2012 suosikkikappaleesta.


title: We Are Never Ever Getting Back Together

text: ”We Are Never Ever Getting Back Together” julkaistiin 13. elokuuta 2012 Google+:n livechatin aikana. Kappale oli saatavilla digitaalisesti ladattavana samana päivänä Google Play -kaupasta, sekä seuraavana päivänä Amazon.com:ista ja iTunesista. Kappale nousi Billboard Hot 100-listalla kärkisijalle ja Suomen virallisella listalla 18. sijalle.


title: We Are Never Ever Getting Back Together

text: Kriitikoiden arviot kappaleesta olivat pääasiassa positiivisia. Rolling Stone nimesi sen vuoden 2012 toiseksi parhaaksi kappaleeksi. Billboard -lehti kirjoitti, että ”We Are Never Ever Getting Back Together” on "hauskin kappale, jonka countrymuusikko on tähän mennessä levyttänyt" ja että "Swift laajentaa jo vakuuttavia sanoitustaitojaan sisällyttämällä terävää sarkasmia sitkeään itseluottamukseensa".


title: We Are Never Ever Getting Back Together

text: Kappaleen musiikkivideo on yhtäjaksoinen otos ilman taukoja. Videossa Swift muistelee on/off-suhdettaan ex-poikaystävänsä kanssa. Turhautuneena Swift kertoo puhelimessa jollekulle, ettei koskaan palaa yhteen pojan kanssa. Hän siirtyy kotiinsa juhlimaan, kun poika ilmaantuu paikalle haikailemaan yhteenpaluuta. Swift paiskaa oven kiinni ja jättää pojan ulkopuolelle merkkinä heidän suhteensa lopullisesta päättymisestä.


title: We Are Never Ever Getting Back Together

text: Videon ohjasi Declan Whitebloom, ja se esitettiin ensimmäistä kertaa 30. elokuuta 2012. Video kuvattiin 4K-resoluutio -laadulla, ja se on ensimmäinen siten kuvattu musiikkivideo.


title: Hotakanlampi (Parkano)

text: Hotakanlampi on Pirkanmaalla Parkanossa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Hotakanlampi on osa Riuttasjärven-Linnanjärven aluetta.


title: Hotakanlampi (Parkano)

text: Lampi on 200 metriä pitkä, 80 metriä leveä ja sen pinta-ala on 1,0 hehtaaria. Se sijaitsee Hotakannevalla, joka on tiheästi ojitettu. Lampeen on kaivettu viisi suo-ojaa. Lammen vedet virtaavat nevan pohjoisosaan, josta ne kulkeutuvat Vehkapurolle Vehkapurunlampeen, ja josta ne virtaavat Riuttasjärveen. Rantaviivan pituus on 400 metriä. Rannat ovat suota, joille ei johda teitä tai joille ei olla rakennettu mitään.


title: 6-10-virasto

text: 6-10-virasto (joka voidaan kirjoittaa myös muodossa 610-virasto) on Kiinan kansantasavallassa toimiva turvallisuusvirasto. Se on nimetty perustamispäivänsä 10.6.1999 mukaan. Virasto perustettiin Falun Gongin harjoittajien vastaisen vainokampanjan koordinointia ja toimeenpanoa varten. Koska kyseessä on Kiinan kommunistipuolueen johtama virasto ilman muodollista laillista mandaattia, sitä kuvataan toisinaan oikeusjärjestelmän ulkopuolella toimivaksi organisaatioksi. 6-10-virasto on Falun Gongin käsittelyyn perustetun keskusjohtoryhmän ("Central Leading Group on Dealing with the Falun Gong, CLGDF") toimeenpaneva elin. Vuodesta 2003 se on tunnettu myös nimellä Harhaoppisten uskontojen käsittelyyn perustettu keskusjohtoryhmä.


title: 6-10-virasto

text: 6-10-viraston johtajana on perinteisesti toiminut korkean tason virkamies, joka on Kiinan kommunistipuolueen Politbyroon pysyvän komitean jäsen. Virasto ohjaa muita valtion ja puolueen elimiä Falun Gongin vastaisessa vainokampanjassa. Se on läheisessä yhteydessä Kiinan kommunistipuolueen poliittisten ja lainsäädännöllisten asiain komiteaan. Paikallisia 6-10-virastoja on muodostettu maakunnallisilla, piirikunnallisilla, kunnallisilla ja kaupunginosien tasolla. Yksittäisiä 6-10-virastoja arvioidaan olevan Kiinassa noin 1 000 kpl.


title: 6-10-virasto

text: 6-10-virastojen päätehtäviin kuuluvat Falun Gongin vastaisen propagandan koordinointi, tarkkailu ja tiedustelutiedon kerääminen sekä Falun Gongin harjoittajien rankaiseminen ja "uudelleenkouluttaminen". Raporttien mukaan virasto osallistuu oikeusjärjestelmän ulkopuolisten tuomioiden langettamiseen, pakolla tapahtuvaan uudelleenkoulutukseen, kidutukseen ja toisinaan Falun Gongin harjoittajien tappamiseen.


title: 6-10-virasto

text: Vuodesta 2003 lähtien 6-10-viraston kohteisiin on lukeutunut myös muita uskonnollisia ryhmiä ja qigong-ryhmiä, jotka Kiinan kommunistipuolue (KKP) on leimannut harhaoppisiksi tai vahingollisiksi, joskin Falun Gong on edelleen sen tärkein prioriteetti.


title: 6-10-virasto

text: Falun Gong, joka tunnetaan myös nimellä Falun Dafa, on hengellinen qigong-harjoitusmenetelmä, johon sisältyy meditaatiota, energiaharjoituksia sekä buddhalaisia ja taolaisia perinteitä muistuttava eettinen filosofia. Harjoitusmenetelmän esitteli Li Hongzhi Koillis-Kiinassa keväällä 1992 Kiinan "qigong-buumin" loppupuolella.


title: 6-10-virasto

text: Ensimmäisten vuosien aikana Falun Gong nautti merkittävää tukea virallisilta tahoilta, ja kymmenet miljoonat ihmiset alkoivat harjoittaa sitä 1990-luvulla. Vuosikymmenen puolivälissä Kiinan viranomaiset pyrkivät kuitenkin rajoittamaan qigong-menetelmien vaikutusvaltaa ja asettivat niille tiukempia vaatimuksia tehdä suoraa yhteistyötä hallituksen kanssa. Vuonna 1996, mahdollisesti reaktiona Kiinan kommunistipuolueen vaatimuksiin muodollisten siteiden luomisesta valtioon ja puolueeseen, Falun Gong erosi valtiollisesta qigong-yhdistyksestä. Tämän suhteen rikkouduttua Falun Gong joutui Kiinan turvallisuuspalvelun ja kommunistipuolueen propagandaosaston voimistuvan kritiikin ja tarkkailun kohteeksi. Falun Gongin kirjojen julkaisu kiellettiin heinäkuussa 1996, ja valtiolliset uutiskanavat alkoivat syyttää sitä "feodaaliseksi taikauskoksi", jonka "teistinen" suuntaus oli ristiriidassa virallisen ideologian ja kansallisen agendan kanssa.


title: 6-10-virasto

text: Huhtikuun 25. päivänä 1999 yli 10 000 Falun Gongin harjoittajaa järjesti hiljaisen mielenilmauksen Kiinan Zhongnanhai-hallintokompleksin ulkopuolella pyytääkseen virallista tunnustusta sekä lisääntyneen ahdistelun lopettamista. Turvallisuusjohtaja ja Politbyroon jäsen Luo Gan kiinnitti ensimmäisenä huomiota kerääntyvään ihmisjoukkoon. Raporttien mukaan Luo otti yhteyttä kommunistipuolueen pääsihteeriin Jiang Zeminiin ja vaati lopullista ratkaisua "Falun Gong -ongelmaan".


title: 6-10-virasto

text: Viidestä Falun Gongin harjoittajasta koostuva joukko esitti vaatimuksensa pääministeri Zhu Rongji'lle. Hänen antamaansa vastaukseen tyytyväinen ihmisjoukko hajaantui rauhanomaisesti. Jiang Zeminin sanotaan kuitenkin raivostuneen tapahtumasta ja ilmaisseen huolensa siitä, että lukuisat korkean tason virkamiehet, kommunistisen puolueen jäsenet ja armeijan upseerit olivat alkaneet harjoittaa Falun Gongia. Samana iltana Jiang lähetti kirjeen Puolueen korkean tason jäsenistölle ja ilmoitti, että Falun Gong on murskattava.


title: 6-10-virasto

text: Kesäkuun 7. päivänä 1999 Jiang Zemin järjesti Politbyroon pysyvän komitean kokouksen, jossa käsiteltiin Falun Gong -kysymystä. Tässä tapaamisessa Jiang kuvaili Falun Gongia vakavaksi uhkaksi kommunistipuolueen auktoriteetille – mikä oli "ennennäkemätöntä koko niiden 50 vuoden aikana, joina maa oli ollut olemassa" – ja hän määräsi perustettavaksi puolueen keskuskomitean sisälle erityisen johtoryhmän, jonka tehtävänä olisi "valmistautua perusteellisesti [Falun Gongin] hajottamiseen."


title: 6-10-virasto

text: Kesäkuun 10. päivänä 6-10-virasto muodostettiin hoitamaan Falun Gongin vastaisen kampanjan päivittäistä koordinointia. Luo Gan valittiin viraston johtoon. Hänen tehtävänsä oli opiskella, tutkia ja kehittää "yhtenäistä lähestymistapaa [...] Falun Gong -ongelman ratkaisuun". Virastoa ei luotu millään lakimuutoksella, eikä sen tarkkaa toimivaltaa ole määritelty millään säädöksellä. Sille annettiin UCLA:n professori James Tongin mukaan kuitenkin oikeus "toimia puolueen ja valtion keskus- ja paikallisten virastojen kanssa, jotka määrättiin toimimaan läheisessä yhteistyössä [6-10-viraston kanssa]".


title: 6-10-virasto

text: Kesäkuun 17. päivänä 1999 6-10-virasto asetettiin uuden "Falun Gongin käsittelyyn perustetun keskusjohtoryhmän" alaisuuteen. Tämän johtoryhmän johtajaksi valittiin Politbyroon pysyvän komitean jäsen Li Lanqing. Myös Keskusjohtoryhmän neljällä apulaisjohtajalla oli korkean tason asema kommunistipuolueessa. Heihin lukeutui propagandaministeri Ding Guangen. 6-10-viraston ja Keskusjohtoryhmän johtajilla oli "valtuudet määrätä tehtäviä hallituksen ja puolueen korkeille virkamiehille ja hyödyntää heidän institutionaalisia resurssejaan". Heillä oli myös henkilökohtainen yhteys kommunistipuolueen pääsihteeriin ja pääministeriin.


title: 6-10-virasto

text: Journalisti Ian Johnson, jonka Falun Gongin vastaista kampanjaa käsitteleville raporteille myönnettiin Pulitzer-palkinto, kirjoitti 6-10-viraston tehtävän olevan "[Kiinan] helposti taivuteltavissa olevien sosiaalisten organisaatioiden mobilisointi. Yleisen turvallisuuden viraston käskystä kirkot, temppelit, moskeijat, sanomalehdet, media, oikeusistuimet ja poliisilaitokset saatiin nopeasti ruotuun hallituksen yksinkertaisen suunnitelman taakse: Falun Gongin murskaamiseksi mitkään toimet eivät olisi ylimitoitettuja. Vain muutaman päivän päästä Kiinassa alkoivat pidätysten aallot. Vuoden 1999 loppuun mennessä Falun Gongin kannattajia oli alkanut kuolla vankeudessa."


title: 6-10-virasto

text: 6-10-virastoa hallitsevat Kiinan kommunistipuolueen korkean tason johtajat. 6-10-virastoa valvovan Keskusjohtoryhmän johdossa on alusta lähtien toiminut Politbyroon pysyvän komitean vanhempi jäsen, ensin Li Lanqing (1999–2003), sitten Luo Gan (2003–2007) ja Zhou Yongkang (2007–2012).


title: 6-10-virasto

text: Korkean tason puoluevirkamiesten nimittämisellä Keskusjohtoryhmän ja 6-10-viraston johtoon on ollut tarkoitus varmistaa, että heidän arvoasemansa on muita muiden osastojen johtajia korkeampi. James Tongin mukaan 6-10-virasto on "useita hallinnollisia kerroksia" ylempänä kuin esimerkiksi Kiinan radio-, elokuva- ja tv-asioiden ministeriö, Kiinan keskustelevisio, Xinhua-uutistoimisto sekä Kiinan uutis- ja julkaisuvirasto. 6-10-virasto koordinoi Falun Gongin vastaista propagandaa valtiollisissa tiedotusvälineissä sekä käyttää vaikutusvaltaansa muihin puolueen ja valtion organisaatioihin (mukaan lukien turvallisuusorganisaatioihin) Falun Gongin vastaisessa kampanjassa.


title: 6-10-virasto

text: Cook ja Lemish arvioivat, että 6-10-virasto luotiin perinteisen valtiollisen turvallisuusjärjestelmän ulkopuolelle useista syistä. Ensinnäkin useat armeijan ja turvallisuusorganisaatioiden viranomaiset harjoittivat Falun Gongia, mikä sai Jiangin ja muut KKP:n johtajat pelkäämään, että näiden organisaatioiden uskollisuus vainokampanjalle oli kyseenalainen. Toiseksi Falun Gongin vastaiseen kampanjaan haluttiin ketterä ja voimakas organisaatio. Kolmanneksi korkean tason puolueorganisaation luominen lähetti kommunistipuolueen alemmille tasoille viestin siitä, että Falun Gongin vastainen kampanja asetettiin prioriteetiksi. Neljänneksi KKP:n johtajat eivät halunneet Falun Gongin vastaisen kampanjan kärsivän laillisista tai byrokraattisista rajoituksista, ja siksi 6-10-virasto luotiin oikeusjärjestelmän ulkopuolelle.


title: 6-10-virasto

text: Pian 6-10-viraston keskustoimiston perustamisen jälkeen rinnakkaisia 6-10-virastoja perustettiin jokaiselle hallinnolliselle tasolle niillä alueilla, joilla oli Falun Gongin harjoittajia, mukaan lukien maakunnalliset, piirikunnalliset, kunnalliset ja toisinaan kaupunginosien tasot. Joissakin tapauksissa 6-10-virastoja on perustettu suurten yritysten tai yliopistojen sisälle. Jokainen taso ottaa vastaan käskyjä yhtä hallinnollista tasoa ylempänä olevalta 6-10-virastolta tai samalla organisaatiotasolla olevilta kommunistipuolueen viranomaisilta. Paikalliset 6-10-virastot vastaavasti vaikuttavat muihin valtion ja puolueen elimiin, kuten mediaorganisaatioihin, paikallisiin turvallisuusvirastoihin ja oikeusistuimiin.


title: 6-10-virasto

text: Rakenteellisesti 6-10-virasto on organisoitu kommunistipuolueen poliittisten ja lainsäädännöllisten asiain komitean (Political and Legislative Affairs Committee, PLAC) kanssa yhteneväksi. Luo Gan ja Zhou Yongkang toimivat samanaikaisesti sekä PLAC:n että 6-10-viraston johdossa. Tämä päällekkäisyys heijastuu myös paikallistasoille. 6-10-virasto toimii säännöllisesti paikallisen PLAC:n kanssa ja jakaa toisinaan jopa fyysiset toimitilat.


title: 6-10-virasto

text:
Yksittäisissä 6-10-virastoilla on paikallistasoilla pientä vaihtelua organisaatiorakenteessa. Yksi esimerkki paikallisten virastojen organisaatiosta on Hunanin maakunnan Leiyangin kaupungista. Sen 6-10-virasto koostui vuonna 2008 "yhdistelmäryhmästä" ja "koulutusryhmästä". Koulutusryhmä oli vastuussa "propagandatyöstä" ja Falun Gongin harjoittajien "muuntamisesta uudelleenkoulutuksen kautta". Yhdistelmäryhmä oli vastuussa hallinnollisista ja logistisista tehtävistä, tiedustelutiedon keräämisestä sekä salaisten tietojen suojaamisesta.
James Tongin mukaan Puolueen päätös toimeenpanna Falun Gongin vastaista kampanjaa Keskusjohtoryhmän ja 6-10-viraston kautta ilmensi "hallinnon institutionaalista taipumusta" käyttää "varta vasten perustettuja komiteoita pysyvien virastojen sijasta. Samalla tämä päätös keskitti valtaa puolueen ylätasoille toimeenpanevan valtiollisen byrokratian sijasta."


title: 6-10-virasto

text: Paikallisten 6-10-virastojen rekrytointiprosesseista tiedetään suhteellisen vähän. Niissä harvinaisissa tapauksissa, kun tällaisia tietoja on ollut saatavilla, 6-10-viraston työntekijät näyttävät olleen rekrytoituja muista puolueen ja valtion virastoista (esimerkiksi poliittinen ja lainsäädännöllinen komitea tai yleisen turvallisuuden virastot). Hao Fengjun, loikkari ja Tianjinin kaupungin 6-10-viraston entinen viranomainen, on esimerkki tällaisesta työntekijästä. Hao työskenteli aiemmin Tianjinin yleisen turvallisuuden virastossa. Hän oli yksi henkilöstön jäsenistä, jotka valittiin siirrettäväksi uuden 6-10-viraston palvelukseen. Haon mukaan vain harvat viranomaiset ilmoittautuivat vapaaehtoisiksi 6-10-virastoon, joten valinnat tehtiin arpomalla. Jotkut 6-10-virastot toteuttavat omia rekrytointihankkeitaan hankkiakseen palvelukseensa yliopistokoulutettua väkeä.


title: 6-10-virasto

text: Kommunistipuolueen Falun Gongin vastaisten määräysten noudattamista varten 6-10-virastot ottivat käyttöön vastuujärjestelmän, joka ulottuu kiinalaisen yhteiskunnan ruohonjuuritasolle. Tässä järjestelmässä paikallisviranomaiset ovat tulosvastuussa oman hallintoalueensa Falun Gongin harjoittajien vainosta. Sakkorangaistukset otettiin käyttöön niitä alueita ja viranomaisia varten, jotka eivät onnistuneet vainoamaan Falun Gongia riittävästi. Ian Johnsonin mukaan "tämä osoittaa, että modernin hallintojärjestelmän sijaan Kiinan hallitus tukeutui yhä varta vasten luotuun säädösten, määräysten ja henkilökohtaisten suhteiden tilkkutäkkiin".